title: Padomes Lēmums 2012/122/KĀDP ( 2012. gada 27. februāris ), ar ko groza Lēmumu 2011/782/KĀDP par ierobežojošiem pasākumiem pret Sīriju

text:
               28.2.2012

               LV

               Eiropas Savienības Oficiālais Vēstnesis

               L 54/14

         PADOMES LĒMUMS 2012/122/KĀDP
   (2012. gada 27. februāris),
   ar ko groza Lēmumu 2011/782/KĀDP par ierobežojošiem pasākumiem pret Sīriju
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 29. pantu,
   tā kā:

               (1)

               Padome 2011. gada 1. decembrī pieņēma Lēmumu 2011/782/KĀDP (1).

               (2)

               Padome 2012. gada 23. janvārī atkārtoti pauda lielas bažas par stāvokļa pasliktināšanos Sīrijā, un jo īpaši par izplatītajiem un sistemātiskajiem cilvēktiesību pārkāpumiem. Atbilstīgi Eiropadomes 2011. gada 23. oktobra paziņojumam Padome arī apstiprināja, ka Savienība turpinās īstenot savu politiku, nosakot papildu pasākumus pret režīmu, kamēr vien turpināsies represijas.

               (3)

               Šajā sakarā būtu jāparedz ierobežojoši pasākumi pret Sīrijas Centrālo banku.

               (4)

               Turklāt būtu jāaizliedz pārdot Sīrijas valdībai zeltu, dārgmetālus un dimantus, pirkt tos no Sīrijas valdības vai sniegt ar tiem saistītus transportēšanas vai starpniecības pakalpojumus Sīrijas valdības vajadzībām.

               (5)

               Papildus būtu jāaizliedz piekļuve dalībvalstu lidostām kravas pārvadājumiem, ko veic Sīrijas gaisa pārvadātāji.

               (6)

               Turklāt Lēmuma 2011/782/KĀDP I pielikumā ietvertajā to personu un vienību sarakstā, uz kurām attiecina ierobežojošus pasākumus, būtu jāiekļauj papildu personas.

               (7)

               Tomēr vairs nav pamata saglabāt vienu personu to personu un vienību sarakstā, uz kurām attiecināmi ierobežojoši pasākumi, kā tie izklāstīti Lēmuma 2011/782/KĀDP I pielikumā.

               (8)

               Attiecīgi būtu jāgroza Lēmums 2011/782/KĀDP,

         IR PIEŅĒMUSI ŠO LĒMUMU.
   1. pants
   Ar šo Lēmumu 2011/782/KĀDP groza šādi:

               1)

               iekļauj šādu pantu:
               “8.a pants
               Ir aizliegts Sīrijas valdībai, tās valsts struktūrām, uzņēmumiem un aģentūrām, Sīrijas Centrālajai bankai, kā arī personām un struktūrām, kas rīkojas to vārdā vai to vadībā, vai struktūrām, kas ir to īpašumā vai kontrolē, tieši vai netieši pārdot zeltu, dārgmetālus un dimantus, kā arī ir aizliegts zeltu, dārgmetālus un dimantus no tām pirkt, transportēt vai sniegt ar tiem saistītus starpniecības pakalpojumus.
               Savienība veic vajadzīgos pasākumus, lai noteiktu atbilstīgos priekšmetus, uz kuriem attiecas šis noteikums.”;

               2)

               iekļauj šādu nodaļu:
               “2.a   NODAĻA

                  TRANSPORTA SEKTORS

               17.a pants
               Dalībvalstis saskaņā ar saviem valsts tiesību aktiem un atbilstīgi starptautiskajām tiesībām, jo īpaši attiecīgiem starptautiskajiem civilās aviācijas nolīgumiem, pieņem vajadzīgos pasākumus, lai visiem kravas pārvadājumiem, ko veic Sīrijas gaisa pārvadātāji, izņemot jauktos pasažieru un kravas pārvadājumus, liegtu piekļuvi to jurisdikcijā esošām lidostām.”;

               3)

               lēmuma 19. pantā pievieno šādus punktus:
               “8.   Lēmuma 1. un 2. punkts neattiecas uz tādiem Sīrijas Centrālās bankas vai caur to veiktiem līdzekļu vai saimniecisko resursu pārvedumiem, kuri saņemti un iesaldēti pēc tās iekļaušanas sarakstā, vai uz tādiem Sīrijas Centrālās bankas vai caur to veiktiem līdzekļu vai saimniecisko resursu pārvedumiem, kuri veikti pēc tās iekļaušanas sarakstā, ja šāds pārvedums ir saistīts ar maksājumu, ko veic finanšu iestāde, kura nav iekļauta sarakstā, un kas ir jāveic saskaņā ar īpašu tirdzniecības nolīgumu, ar noteikumu, ka attiecīgā dalībvalsts katrā atsevišķā gadījumā ir pārliecinājusies par to, ka maksājumu tieši vai netieši nesaņem 1. punktā minēta persona vai vienība.
               9.   Lēmuma 1. punkts neattiecas uz tādiem Sīrijas Centrālās bankas vai caur to veiktiem iesaldēto līdzekļu vai saimniecisko resursu pārvedumiem, kuru mērķis ir nodrošināt dalībvalstu jurisdikcijā esošās finanšu iestādes ar likviditāti tirdzniecības finansēšanai, ja attiecīgā dalībvalsts ir atļāvusi veikt attiecīgo pārvedumu.”

         2. pants
   Šā lēmuma I pielikumā minētās personas un vienību pievieno sarakstam, kas iekļauts Lēmuma 2011/782/KĀDP I pielikumā.
   3. pants
   Personu, kas norādīta šā lēmuma II pielikumā, svītro no saraksta, kas sniegts Lēmuma 2011/782/KĀDP I pielikumā.
   4. pants
   Šis lēmums stājas spēkā tā pieņemšanas dienā.

      Briselē, 2012. gada 27. februārī

            Padomes vārdā –

            priekšsēdētāja

         C. ASHTON

      (1)  OV L 319, 2.12.2011., 56. lpp.

      I PIELIKUMS

         Lēmuma 2. pantā minētās personas un vienība

                  Vārds, uzvārds/ nosaukums

                  Identifikācijas informācija

                  Iemesli

                  Datums, kad iekļauts sarakstā

                  1.

                     Central Bank of Syria

                  Sīrija, Damascus (Damaska), Sabah Bahrat Square

                  Pasta adrese:

                                 Altjreda al Maghrebeh square, Damascus (Damaska),

                              Sīrijas Arābu Republika,

                                 P.O.Box: 2254

                  Sniedz finansiālu atbalstu režīmam

                  27.2.2012

                  2.

                     Al –Halqi, Dr. Wael Nader

                  Dzimis Daraa provincē, 1964. gadā

                  Veselības ministrs
                  Viņš ir atbildīgs par to, ka slimnīcām tika dota pavēle liegt veselības aprūpi protestētājiem.

                  27.2.2012

                  3.

                     Azzam, Mansour Fadlallah

                  Dzimis Sweida provincē, 1960. gadā

                  Prezidenta lietu ministrs
                  Prezidenta padomnieks

                  27.2.2012

                  4.

                     Sabouni, Dr. Emad Abdul-Ghani

                  Dzimis Damaskā, 1964. gadā

                  Sakaru un tehnoloģijas ministrs.
                  Viņš ir atbildīgs par to, ka tiek nopietni ierobežota brīva piekļuve plašsaziņas līdzekļiem.

                  27.2.2012

                  5.

                     Allaw, Sufian

                  Dzimis al-Bukamal, Deir Ezzor, 1944. gadā

                  Naftas un minerālo resursu ministrs.
                  Viņš ir atbildīgs par politiku naftas un minerālo resursu jomā, kas nodrošina būtisku avotu režīma finansiālam atbalstam.

                  27.2.2012

                  6.

                     Slakho, Dr Adnan

                  Dzimis Damascus (Damaskā), 1955. gadā

                  Rūpniecības ministrs
                  Viņš ir atbildīgs par ekonomikas un rūpniecības politiku, kas nodrošina resursus un atbalstu režīmam.

                  27.2.2012

                  7.

                     Al-Rashed, Dr. Saleh

                  Dzimis Aleppo provincē, 1964. gadā

                  Izglītības ministrs.
                  Viņš ir atbildīgs par to, ka skolas tiek izmantotas kā pagaidu cietumi.

                  27.2.2012

                  8.

                     Abbas, Dr. Fayssal

                  Dzimis Hama provincē, 1955. gadā

                  Transporta ministrs.
                  Viņš ir atbildīgs par to, ka represijām tiek sniegts apgādes atbalsts.

                  27.2.2012

      II PIELIKUMS

         Persona, kas minēta lēmuma 3. pantā

                  52.

                  Emad Ghraiwati


title: 2010/649/ES: Padomes Lēmums ( 2010. gada 7. oktobris ) par to, lai noslēgtu Nolīgumu starp Eiropas Kopienu un Pakistānas Islāma Republiku par tādu personu atpakaļuzņemšanu, kuras uzturas nelikumīgi

text:
               4.11.2010

               LV

               Eiropas Savienības Oficiālais Vēstnesis

               L 287/50

         PADOMES LĒMUMS
   (2010. gada 7. oktobris)
   par to, lai noslēgtu Nolīgumu starp Eiropas Kopienu un Pakistānas Islāma Republiku par tādu personu atpakaļuzņemšanu, kuras uzturas nelikumīgi
   (2010/649/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 79. panta 3. punktu saistībā ar tā 218. panta 6. punkta a) apakšpunkta v) punktu,
   ņemot vērā Eiropas Komisijas priekšlikumu,
   ņemot vērā Eiropas Parlamenta piekrišanu,
   tā kā:

               (1)

               Komisija Eiropas Kopienas vārdā ir veikusi sarunas par nolīgumu ar Pakistānas Islāma Republiku par tādu personu atpakaļuzņemšanu, kuras uzturas nelikumīgi (turpmāk “Nolīgums”).

               (2)

               Ņemot vērā tā iespējamo noslēgšanu, Nolīgumu Eiropas Kopienas vārdā parakstīja 2009. gada 26. oktobrī.

               (3)

               Tā kā 2009. gada 1. decembrī stājās spēkā Lisabonas līgums, Eiropas Savienība ir aizstājusi Eiropas Kopienu un ir tās pēctece.

               (4)

               Nolīgums būtu jāapstiprina.

               (5)

               Ar Nolīgumu izveido Apvienoto atpakaļuzņemšanas komiteju, kas var pieņemt savu reglamentu. Šajā jautājumā ir lietderīgi paredzēt vienkāršotu procedūru Eiropas Savienības nostājas izstrādāšanai.

               (6)

               Saskaņā ar 3. pantu Protokolā par Apvienotās Karalistes un Īrijas nostāju, kas pievienots Līgumam par Eiropas Savienību un Līgumam par Eiropas Savienības darbību, attiecībā uz brīvības, drošības un taisnīguma telpu Apvienotā Karaliste ir paziņojusi, ka tā vēlas piedalīties šā lēmuma pieņemšanā un piemērošanā.

               (7)

               Saskaņā ar 1. un 2. pantu Protokolā par Apvienotās Karalistes un Īrijas nostāju, kas pievienots Līgumam par Eiropas Savienību un Līgumam par Eiropas Savienības darbību, attiecībā uz brīvības, drošības un taisnīguma telpu un neskarot minētā protokola 4. pantu, Īrija nepiedalās šā lēmuma pieņemšanā, šis lēmums nav tai saistošs un nav jāpiemēro.

               (8)

               Saskaņā ar 1. un 2. pantu Protokolā par Dānijas nostāju, kas pievienots Līgumam par Eiropas Savienību un Līgumam par Eiropas Savienības darbību, Dānija nepiedalās šā lēmuma pieņemšanā, un šis lēmums nav tai saistošs un nav jāpiemēro,

         IR PIEŅĒMUSI ŠO LĒMUMU.
   1. pants
   Ar šo Eiropas Savienības vārdā tiek apstiprināts Nolīgums starp Eiropas Kopienu un Pakistānas Islāma Republiku par tādu personu atpakaļuzņemšanu, kuras uzturas nelikumīgi (turpmāk “Nolīgums”).
   Nolīguma teksts ir pievienots šim lēmumam.
   2. pants
   Padomes priekšsēdētājs sniedz Nolīguma 20. panta 2. punktā paredzēto paziņojumu (1), lai uzliktu saistības Savienībai, un sniedz šādu paziņojumu:

         “Tā kā 2009. gada 1. decembrī stājās spēkā Lisabonas līgums, Eiropas Savienība ir aizstājusi Eiropas Kopienu un ir tās pēctece, un no minētās dienas īsteno visas Eiropas Kopienas tiesības un uzņemas visus tās pienākumus. Tādēļ atsauces uz “Eiropas Kopienu” Nolīguma tekstā attiecīgā gadījumā jālasa kā atsauces uz “Eiropas Savienību”.”

   3. pants
   Nolīguma 16. pantā paredzētajā Apvienotajā atpakaļuzņemšanas komitejā Savienību pārstāv Komisija, kam palīdz eksperti no dalībvalstīm, kuri ir uzaicināti pēc Komisijas pieprasījuma.
   4. pants
   Apspriedusies ar Padomes izraudzītu īpašu komiteju, Komisija pieņem Savienības nostāju Apvienotajā atpakaļuzņemšanas komitejā attiecībā uz tās reglamenta pieņemšanu saskaņā ar Nolīguma 16. panta 2. punktu.
   5. pants
   Šis lēmums stājas spēkā tā pieņemšanas dienā.
   6. pants
   Šo lēmumu publicē Eiropas Savienības Oficiālajā Vēstnesī.

      Luksemburgā, 2010. gada 7. oktobrī

            Padomes vārdā –

            priekšsēdētājs

         M. WATHELET

      (1)  Nolīguma par atpakaļuzņemšanu spēkā stāšanās datumu Padomes Ģenerālsekretariāts publicēs Eiropas Savienības Oficiālajā Vēstnesī.
   NOLĪGUMS
   starp Eiropas Kopienu un Pakistānas Islāma Republiku par tādu personu atpakaļuzņemšanu, kuras uzturas nelikumīgi
   AUGSTĀS LĪGUMSLĒDZĒJAS PUSES,
   EIROPAS KOPIENA,
   turpmāk “Kopiena”,
   un
   PAKISTĀNAS ISLĀMA REPUBLIKA,
   turpmāk “Pakistāna”,
   katra no tām turpmāk saukta “puse” un abas kopā – “puses”,
   VĒLOTIES nostiprināt sadarbību, lai efektīvi apkarotu nelegālo imigrāciju,
   VĒLOTIES ar šo nolīgumu un uz savstarpīguma pamata paredzēt ātras un efektīvas procedūras, lai varētu identificēt un drošā, pienācīgā veidā nosūtīt atpakaļ personas, kuras neatbilst vai vairs neatbilst ieceļošanas, atrašanās vai uzturēšanās nosacījumiem attiecībā uz Pakistānas vai kādas Eiropas Savienības dalībvalsts teritoriju, un sadarbības garā veicināt šādu personu tranzītu,
   UZSVEROT, ka šis nolīgums neskar Eiropas Savienības dalībvalstu un Pakistānas tiesības, pienākumus un atbildību, kas noteikta ar starptautiskajiem tiesību aktiem,
   ŅEMOT VĒRĀ, ka Eiropas Kopienas dibināšanas līguma IV sadaļas noteikumi un visi tiesību akti, kas pieņemti, pamatojoties uz šo sadaļu, netiek piemēroti Dānijas Karalistei,
   IR VIENOJUŠĀS PAR TURPMĀKO.
   1. pants
   Definīcijas
   Šajā nolīgumā:

               a)

               “dalībvalsts” ir jebkura Eiropas Savienības dalībvalsts, izņemot Dānijas Karalisti;

               b)

               “dalībvalsts valstspiederīgais” ir jebkura persona, kurai ir kādas dalībvalsts valstspiederība, kā noteikts Kopienā;

               c)

               “Pakistānas valstspiederīgais” ir jebkura persona, kurai ir Pakistānas valstspiederība;

               d)

               “trešās valsts valstspiederīgais” ir jebkura persona, kurai ir tādas valsts valstspiederība, kas nav Pakistāna vai kāda no dalībvalstīm;

               e)

               “bezvalstnieks” ir jebkura persona, kurai nav valstspiederības;

               f)

               “uzturēšanās atļauja” ir jebkāda veida atļauja, ko izdevusi Pakistāna vai kāda no dalībvalstīm un kas dod tiesības personai uzturēties izdevējas valsts teritorijā;

               g)

               “vīza” ir Pakistānas vai kādas dalībvalsts izsniegta atļauja vai pieņemts lēmums, kas ir nepieciešams, lai ieceļotu tās teritorijā vai šķērsotu to. Tas neietver lidostas tranzīta vīzu;

               h)

               “pieteikuma iesniedzēja valsts” ir valsts (Pakistāna vai kāda no dalībvalstīm), kura iesniedz atpakaļuzņemšanas pieteikumu saskaņā ar 2. un 3. pantu vai tranzīta pieteikumu saskaņā ar 12. pantu;

               i)

               “pieteikuma saņēmēja valsts” ir valsts (Pakistāna vai kāda no dalībvalstīm), kura saņem atpakaļuzņemšanas pieteikumu saskaņā ar 2. un 3. pantu vai tranzīta pieteikumu saskaņā ar 12. pantu.

         I IEDAĻA
   ATPAKAĻUZŅEMŠANAS PIENĀKUMI
   2. pants
   Valstspiederīgo atpakaļuzņemšana
   1.   Pēc pieteikuma iesniedzējas valsts pieteikuma un pēc tam, kad saskaņā ar 6. pantu ir pierādīta valstspiederība, pieteikuma saņēmēja valsts uzņem atpakaļ visas personas, kuras neatbilst vai vairs neatbilst ieceļošanas, atrašanās vai uzturēšanās nosacījumiem pieteikuma iesniedzējā valstī.
   2.   Personai, kuras atpakaļuzņemšana ir pieņemta, pieteikuma saņēmēja valsts pēc vajadzības un bez kavēšanās izsniedz ceļošanas dokumentu, kurš vajadzīgs, lai attiecīgo personu varētu uzņemt atpakaļ, un kura derīguma termiņš ir vismaz seši mēneši. Ja juridisku vai faktisku iemeslu dēļ attiecīgo personu nevar pārvietot ceļošanas dokumenta derīguma termiņa laikā, attiecīgā pieteikuma saņēmēja valsts 14 kalendāro dienu laikā izsniedz jaunu ceļošanas dokumentu ar tādu pašu derīguma termiņu.
   3. pants
   Trešās valsts valstspiederīgo un bezvalstnieku atpakaļuzņemšana
   1.   Pēc pieteikuma iesniedzējas valsts pieteikuma un bez papildu formalitātēm, izņemot šajā nolīgumā paredzētās, uzņem atpakaļ trešās valsts valstspiederīgos vai bezvalstniekus, kas neatbilst vai vairs neatbilst spēkā esošajiem ieceļošanas vai uzturēšanās nosacījumiem pieteikuma iesniedzējas valsts teritorijā, ja:

               a)

               atpakaļuzņemšanas pieteikuma iesniegšanas laikā attiecīgajai personai ir derīga vīza vai uzturēšanās atļauja, ko izsniegusi pieteikuma saņēmēja valsts; vai

               b)

               šīs personas pieteikuma iesniedzējā valstī ir ieradušās nelikumīgi tieši no pieteikuma saņēmējas valsts teritorijas. Tiek uzskatīts, ka persona ir ieradusies tieši no pieteikuma saņēmējas valsts teritorijas šā apakšpunkta nozīmē, ja tā ir ieradusies pieteikuma iesniedzējas valsts teritorijā vai, ja pieteikuma saņēmēja valsts ir Pakistāna, kādas dalībvalsts teritorijā pa gaisu vai pa jūru, pa ceļam nešķērsojot nevienu citu valsti.

         2.   Šā panta 1. punktā noteiktais atpakaļuzņemšanas pienākums neattiecas uz gadījumiem, kad:

               a)

               trešās valsts valstspiederīgais vai bezvalstnieks bijis tikai gaisa ceļojuma tranzītā caur starptautisko lidostu pieteikuma saņēmējā valstī; vai

               b)

               pieteikuma iesniedzēja valsts trešās valsts valstspiederīgajam vai bezvalstniekam ir izsniegusi vīzu vai uzturēšanās atļauju pirms ieceļošanas tās teritorijā, izņemot gadījumus, kad šai personai ir vīza vai uzturēšanās atļauja, ko izsniegusi pieteikuma saņēmēja valsts un kam ir garāks derīguma termiņš.

         3.   Ja pieteikuma saņēmēja valsts ir dalībvalsts, 1. punktā noteiktais atpakaļuzņemšanas pienākums tiek uzlikts dalībvalstij, kas ir izsniegusi vīzu vai uzturēšanās atļauju. Ja divas vai vairākas dalībvalstis izsniegušas vīzu vai uzturēšanās atļauju, 1. punktā minētais atpakaļuzņemšanas pienākums attiecas uz dalībvalsti, kas izsniegusi dokumentu, kam ir garāks derīguma termiņš, vai – ja vienai vai vairākām no tām beidzies derīguma termiņš – dokumentu, kas joprojām ir derīgs. Ja visiem dokumentiem beidzies derīguma termiņš, 1. punktā minētais atpakaļuzņemšanas pienākums attiecas uz dalībvalsti, kas izsniegusi dokumentu, kam ir nesenākais derīguma termiņš.
   4.   Personai, kuras atpakaļuzņemšana ir apstiprināta, pieteikuma saņēmēja valsts pēc vajadzības un bez kavēšanās izsniedz ceļošanas dokumentu, kurš vajadzīgs, lai attiecīgā persona atgrieztos, un kura derīguma termiņš ir vismaz seši mēneši. Ja juridisku vai faktisku iemeslu dēļ attiecīgo personu nevar pārvietot ceļošanas dokumenta derīguma termiņa laikā, attiecīgā pieteikuma saņēmēja valsts 14 dienu laikā izsniedz jaunu ceļošanas dokumentu ar tādu pašu derīguma termiņu.
   II IEDAĻA
   ATPAKAĻUZŅEMŠANAS KĀRTĪBA
   4. pants
   Principi
   1.   Saskaņā ar 2. punktu, lai pārsūtītu personu, kas jāuzņem atpakaļ, balstoties uz 2. un 3. pantā minētajiem pienākumiem, iesniedz atpakaļuzņemšanas pieteikumu pieteikuma saņēmējas valsts kompetentajai iestādei.
   2.   Neskarot 2. panta 1. punktu un 3. panta 1. punktu, atpakaļuzņemšanas pieteikums nav vajadzīgs, ja personai, kas jāuzņem atpakaļ, ir derīgs ceļošanas dokuments un, ja nepieciešams, pieteikuma saņēmējas valsts derīga vīza vai uzturēšanās atļauja.
   3.   Nevienu personu neuzņem atpakaļ, pamatojoties tikai uz prima facie valstspiederības pierādījumiem.
   5. pants
   Atpakaļuzņemšanas pieteikums
   1.   Atpakaļuzņemšanas pieteikumā iekļauj šādu informāciju:

               a)

               ziņas par personu, kura jāuzņem atpakaļ (piemēram, vārds, uzvārds, dzimšanas datums, dzimšanas vieta un pēdējā dzīvesvieta);

               b)

               norādes par pierādījumiem attiecībā uz valstspiederību, tranzītu, trešās valsts un bezvalstnieku atpakaļuzņemšanas nosacījumiem un nelikumīgu ieceļošanu un uzturēšanos.

         2.   Atpakaļuzņemšanas pieteikums satur arī, ciktāl iespējams, šādu informāciju:

               a)

               paziņojums par to, ka personai, kura jāuzņem atpakaļ, var būt vajadzīga palīdzība vai aprūpe, ja attiecīgā persona nepārprotami piekritusi šādam paziņojumam;

               b)

               jebkurš cits aizsardzības vai drošības pasākums, kas varētu būt vajadzīgs konkrētajā atpakaļuzņemšanas gadījumā.

         3.   Kopējā veidlapa, kas izmantojama atpakaļuzņemšanas pieteikumiem, ir pievienota šim nolīgumam kā V pielikums.
   6. pants
   Pierādījumu līdzekļi attiecībā uz valstspiederību
   1.   Valstspiederību nevar pierādīt ar viltotiem dokumentiem.
   2.   Saskaņā ar 2. panta 1. punktu valstspiederību var pierādīt ar jebkuru šā nolīguma I pielikumā minēto dokumentu, pat ja beidzies tā derīguma termiņš. Ja uzrāda šādus dokumentus, pieteikuma saņēmēja valsts un pieteikuma iesniedzēja valsts savstarpēji atzīst attiecīgo valstspiederību, neprasot papildu izmeklēšanu.
   3.   Kā tas noteikts saskaņā ar 2. panta 1. punktu, valstspiederību var pierādīt ar jebkuru šā nolīguma II pielikumā minēto dokumentu, pat ja beidzies tā derīguma termiņš. Ja šādi dokumenti ir iesniegti, pieteikuma saņēmēja valsts uzsāk procedūru attiecīgās personas valstspiederības noteikšanai.
   4.   Ja nav iespējams iesniegt nevienu no I vai II pielikumā minētajiem dokumentiem, pieteikuma iesniedzējas valsts kompetentā iestāde un pieteikuma saņēmējas valsts diplomātiskā vai konsulārā pārstāvniecība pēc pieprasījuma un bez liekas kavēšanas intervē personu, attiecībā uz kuru ir iesniegts pieteikums par atpakaļuzņemšanu.
   7. pants
   Pierādījumu līdzekļi attiecībā uz trešās valsts valstspiederīgajiem un bezvalstniekiem
   1.   Nolīguma 3. panta 1. punktā paredzēto trešās valsts valstspiederīgo un bezvalstnieku atpakaļuzņemšanas nosacījumu izpildi var īpaši pierādīt ar šā nolīguma III pielikumā minētajiem pierādījumu līdzekļiem. To nevar pierādīt ar viltotiem dokumentiem. Šādu pieprasījumu pamatā ir elementi, ko savstarpēji atzīst pieteikuma saņēmēja un pieteikuma iesniedzēja valsts.
   2.   Nolīguma 3. panta 1. punktā paredzēto trešās valsts valstspiederīgo un bezvalstnieku atpakaļuzņemšanas nosacījumu izpildi var pierādīt arī ar šā nolīguma IV pielikumā minētajiem pierādījumu līdzekļiem. Ja šādi pierādījumu līdzekļi ir iesniegti, pieteikuma saņēmēja valsts uzskata tos par piemērotiem izmeklēšanas uzsākšanai.
   3.   Ieceļošanas, atrašanās vai uzturēšanās nelikumību konstatē no attiecīgās personas ceļošanas dokumentiem, kuros trūkst vajadzīgās vīzas vai citas uzturēšanās atļaujas attiecībā uz pieteikuma iesniedzējas valsts teritoriju. Pieteikuma iesniedzējas valsts paziņojums par konstatējumu, ka attiecīgajai personai nav vajadzīgo ceļošanas dokumentu, vīzas vai uzturēšanās atļaujas, var būt nelikumīgas ieceļošanas, atrašanās vai uzturēšanās prima facie pierādījums.
   8. pants
   Termiņi
   1.   Atpakaļuzņemšanas pieteikums jāiesniedz saņēmējas valsts kompetentajai iestādei ne vēlāk kā gadu pēc tam, kad pieteikuma iesniedzējas valsts kompetentā iestāde ir ieguvusi informāciju par to, ka trešās valsts valstspiederīgais vai bezvalstnieks neatbilst vai vairs neatbilst spēkā esošajiem ieceļošanas, atrašanās vai uzturēšanās nosacījumiem. Ja juridisku vai faktisku šķēršļu dēļ pieteikumu nevar iesniegt laikus, šo termiņu pēc pieprasījuma var pagarināt, bet tikai līdz brīdim, kad šie šķēršļi vairs nepastāv.
   2.   Uz atpakaļuzņemšanas pieprasījumu jāatbild bez nepamatotas kavēšanās un jebkurā gadījumā ne vēlāk kā pēc 30 kalendārajām dienām; atpakaļuzņemšanas pieteikuma noraidījums ir jāpamato. Šis termiņš sākas no atpakaļuzņemšanas pieteikuma saņemšanas dienas. Ja ir kādi juridiski vai faktiski šķēršļi, lai savlaicīgi atbildētu uz pieprasījumu, termiņu pēc pamatota lūguma var pagarināt, bet ne vairāk kā līdz 60 kalendārajām dienām, izņemot gadījumus, kad pieteikuma saņēmējas valsts tiesību aktos noteiktais maksimālais aizturēšanas laiks ir īsāks par 60 dienām vai tieši 60 dienas. Ja šajā termiņā atbilde nav saņemta, uzskata, ka pārsūtīšana ir apstiprināta.
   3.   Pēc apstiprinājuma saņemšanas vai attiecīgi pēc šā panta 2. punktā minētā termiņa beigām attiecīgo personu pārsūta trīs mēnešu laikā. Pēc pieprasījuma šo termiņu var pagarināt uz laiku, kas vajadzīgs juridisku vai praktisku šķēršļu novēršanai.
   9. pants
   Pārsūtīšanas kārtība un transportēšanas veids
   Pirms personas atgriešanas Pakistānas un attiecīgās dalībvalsts kompetentās iestādes iepriekš rakstiski vienojas par pārsūtīšanas datumu, ieceļošanas punktu, iespējamiem konvojiem un transporta līdzekļiem.
   10. pants
   Kļūdaina atpakaļuzņemšana
   Pakistāna bez kavēšanās pieņem atpakaļ jebkuru personu, kuru atpakaļuzņēmusi dalībvalsts, un dalībvalsts bez kavēšanās pieņem atpakaļ jebkuru personu, kuru atpakaļuzņēmusi Pakistāna, ja tiek konstatēts, ka trīs mēnešos pēc attiecīgās personas pārsūtīšanas šā nolīguma 2. un 3. pantā minētās prasības nav izpildītas. Šādos gadījumos Pakistānas un attiecīgās dalībvalsts kompetentās iestādes arī apmainās ar visu pieejamo informāciju saistībā ar atpakaļuzņemamās personas faktisko identitāti, valstspiederību un tranzīta maršrutu.
   III IEDAĻA
   TRANZĪTA OPERĀCIJAS
   11. pants
   Principi
   1.   Pieteikuma saņēmēja valsts var atļaut trešās valsts valstspiederīgā vai bezvalstnieka tranzītu, ja šis valstspiederīgais vai persona nevar tikt nosūtīts uz galamērķa valsti uzreiz pēc tam, kad, pamatojoties uz rakstiskiem pierādījumiem, ir apliecināts, ka galamērķa valsts ir apņēmusies uzņemt atpakaļ savu valstspiederīgo vai attiecīgo personu.
   2.   Pieteikuma saņēmēja valsts var atsaukt savu piekrišanu, ja turpmākais ceļojums iespējamās tranzītvalstīs vai atpakaļuzņemšana galamērķa valstī vairs nav nodrošināta. Šādos gadījumos pieteikuma iesniedzēja valsts uzņem atpakaļ trešās valsts valstspiederīgo vai bezvalstnieku uz sava rēķina.
   12. pants
   Tranzīta procedūra
   1.   Pieteikums par tranzīta operāciju jāiesniedz kompetentajai iestādei rakstiskā veidā, un tas ietver šādu informāciju:

               a)

               tranzīta veids, citas iespējamās tranzītvalstis un paredzētais galamērķis;

               b)

               attiecīgās personas dati (piemēram, vārds, uzvārds, dzimšanas datums un, ja iespējams, dzimšanas vieta, valstspiederība, ceļošanas dokumenta veids un numurs);

               c)

               paredzamā robežšķērsošanas vieta, pārvešanas laiks un iespējamā konvoja izmantošana.

         Kopējā veidlapa, kas izmantojama tranzīta pieteikumiem, ir pievienota šim nolīgumam kā VI pielikums.
   2.   Pieteikuma saņēmēja valsts 14 kalendāro dienu laikā rakstiski informē pieteikuma iesniedzēju valsti par savu lēmumu un, ja tā atļauj tranzītu, apstiprina robežšķērsošanas vietu un paredzamo tranzīta laiku.
   3.   Ja tranzīta operāciju īsteno gaisa transportā, personu, kura jāpārved, un iespējamos pavadītājus atbrīvo no pienākuma saņemt lidostas tranzīta vīzu.
   4.   Pieteikuma saņēmējas valsts kompetentās iestādes pēc savstarpējām apspriedēm atbalsta tranzīta operācijas, konkrēti – sniedzot palīdzību attiecīgo personu novērošanā un nodrošinot šim nolūkam piemērotus līdzekļus saskaņā ar saviem normatīvajiem aktiem.
   IV IEDAĻA
   IZMAKSAS
   13. pants
   Transporta un tranzīta izmaksas
   Neskarot kompetento iestāžu tiesības atgūt ar atpakaļuzņemšanu saistītās izmaksas no atpakaļ uzņemtajām personām vai trešām personām, visas transporta izmaksas līdz galamērķa valsts robežai, kas radušās saistībā ar atpakaļuzņemšanu un tranzīta operācijām saskaņā ar šo nolīgumu, sedz pieteikuma iesniedzēja valsts. Ja ir notikusi kļūdaina atpakaļuzņemšana saskaņā ar 10. pantu, šīs izmaksas sedz valsts, kurai ir jāuzņem atpakaļ attiecīgā persona.
   V IEDAĻA
   DATU AIZSARDZĪBA UN SASKAŅOTĪBA AR CITIEM JURIDISKIEM PIENĀKUMIEM
   14. pants
   Personas dati
   1.   Personas datus apstrādā tikai tad, ja šāda datu apstrāde ir vajadzīga Pakistānas vai dalībvalstu kompetentajām iestādēm, lai īstenotu šo nolīgumu. Šā panta nolūkiem piemēro Direktīvas 95/46/EK (1) 2. pantā minētās definīcijas. Ja datu apstrādes iestāde ir dalībvalsts kompetentā iestāde, datu apstrādei piemēro Direktīvu 95/46/EK un attiecīgās dalībvalsts tiesību aktus, kas pieņemti saskaņā ar minēto direktīvu, tostarp noteikumus par personas datu nodošanu trešām valstīm.
   2.   Turklāt attiecībā uz personas datu apstrādi, īstenojot šo nolīgumu, jo īpaši saistībā ar personas datu nodošanu no Pakistānas uz dalībvalsti un otrādi, ievēro šādus principus:

               a)

               personas datu apstrāde jāveic godīgi un likumīgi;

               b)

               personas dati jāvāc konkrētam, precīzi formulētam un likumīgam šā nolīguma īstenošanas nolūkam, un ne paziņotāja iestāde, ne saņēmēja iestāde nedrīkst tos turpmāk apstrādāt veidā, kas nav saderīgs ar šo nolūku;

               c)

               personas datiem jābūt adekvātiem, atbilstīgiem un apjoma ziņā samērīgiem ar nolūku, kādiem tie savākti un/vai tālāk apstrādāti, konkrēti, paziņotie personas dati var skart tikai:

                           —

                           atpakaļ nosūtāmās personas datus (piemēram, uzvārds, vārds, agrāk lietotie vārdi, iesaukas vai pseidonīmi, dzimšanas datums un vieta, dzimums, pašreizējā valstspiederība un visas iepriekšējās valstspiederības),

                           —

                           pasi vai personas apliecību (numurs, derīguma termiņš, izdošanas datums, izdevēja iestāde, izdošanas vieta),

                           —

                           pieturvietas un maršrutus,

                           —

                           citas ziņas, kas vajadzīgas, lai identificētu pārvietojamo personu vai lai pārbaudītu atpakaļuzņemšanas prasības saskaņā ar šo nolīgumu;

               d)

               personas datiem jābūt precīziem un nepieciešamības gadījumā atjauninātiem;

               e)

               personas dati jāglabā tādā veidā, kas ļauj identificēt datu subjektus tikai tik ilgi, cik tas vajadzīgs, lai sasniegtu mērķi, kura dēļ šie dati savākti vai pakļauti tālākai apstrādei;

               f)

               gan izplatītāja iestāde, gan saņēmēja iestāde veic visus pamatotos pasākumus, lai nodrošinātu personas datu pienācīgu izlabošanu, dzēšanu vai bloķēšanu, ja apstrāde neatbilst šā panta noteikumiem, jo īpaši – ja dati nav adekvāti, atbilstīgi, precīzi vai ja tie ir pārlieku apjomīgi, ņemot vērā apstrādes nolūku. Tas ietver paziņošanu otrai pusei par jebkādu datu labošanu, dzēšanu un bloķēšanu;

               g)

               saņēmēja iestāde pēc pieprasījuma informē izplatītāju iestādi par izplatīto datu izmantošanu un par iegūtajiem rezultātiem;

               h)

               personas datus drīkst paziņot tikai kompetentajām iestādēm. To tālāka nosūtīšana citām iestādēm notiek tikai ar paziņotājas iestādes iepriekšēju piekrišanu;

               i)

               nosūtītājas un saņēmējas iestādes pienākums ir rakstiski reģistrēt personas datu nosūtīšanu un saņemšanu.

         15. pants
   Saskaņotība ar citiem juridiskiem pienākumiem
   1.   Šis nolīgums neskar Kopienas, dalībvalstu un Pakistānas tiesības, pienākumus un atbildību saskaņā ar starptautiskajiem tiesību aktiem un starptautiskiem līgumiem, kuriem tās ir pievienojušās.
   2.   Nekas šajā nolīgumā neliedz nosūtīt atpakaļ personu saskaņā ar citu divpusēju vienošanos.
   3.   Šis nolīgums neskar tiesiskās aizsardzības līdzekļus un tiesības, kas personai ir pieejamas saskaņā ar mītnes valsts tiesību aktiem, tostarp starptautiskajiem tiesību aktiem.
   VI IEDAĻA
   ĪSTENOŠANA UN PIEMĒROŠANA
   16. pants
   Apvienotā atpakaļuzņemšanas komiteja
   1.   Puses sniedz savstarpēju palīdzību šā nolīguma piemērošanā un interpretēšanā. Tālab tās izveido Apvienoto atpakaļuzņemšanas komiteju (turpmāk “komiteja”), kas jo īpaši:

               a)

               uzrauga šā nolīguma piemērošanu;

               b)

               lemj par tehniskiem pasākumiem, kas ir nepieciešami vienotai nolīguma izpildei, konkrēti, par III un IV pielikuma grozījumiem;

               c)

               regulāri apmainās ar informāciju par īstenošanas protokoliem, kurus saskaņā ar 17. pantu izstrādājušas atsevišķas dalībvalstis un Pakistāna;

               d)

               ierosina šā nolīguma un I un II pielikuma grozījumus.

         2.   Komiteja lēmumus pieņem vienbalsīgi un attiecīgi īsteno.
   3.   Komitejas sastāvā ir Kopienas un Pakistānas pārstāvji. Kopienu pārstāv Eiropas Komisija, kurai palīdz dalībvalstu eksperti.
   4.   Komitejas sanāksmes notiek, ja vajadzīgs, pēc vienas puses pieteikuma, parasti – reizi gadā.
   5.   Domstarpības, ko nevar atrisināt komiteja, atrisina abu pušu apspriedēs.
   6.   Komiteja pieņem savu reglamentu, kurā nosaka arī abām pusēm kopēju darba valodu.
   17. pants
   Īstenošanas protokoli
   1.   Pakistāna un dalībvalsts var izstrādāt īstenošanas protokolu, kurā ietver noteikumus par:

               a)

               kompetento iestāžu norīkošanu, robežšķērsošanas punktiem un kontaktpunktu apmaiņu;

               b)

               nosacījumiem konvojētām atpakaļnosūtīšanām, tostarp trešo valstu valstspiederīgo un bezvalstnieku tranzītu konvoja pavadībā;

               c)

               līdzekļiem un dokumentiem papildus tiem, kas uzskaitīti šā nolīguma I līdz IV pielikumā.

         2.   Īstenošanas protokoli, kas minēti 1. punktā, stājas spēkā tikai pēc tam, kad par tiem paziņots komitejai, kas minēta 16. pantā.
   18. pants
   Saistība ar dalībvalstu divpusējiem atpakaļuzņemšanas nolīgumiem vai režīmiem
   Šā nolīguma noteikumiem ir priekšroka attiecībā pret jebkura divpusēja nolīguma vai režīma noteikumiem par tādu personu atpakaļuzņemšanu, kas uzturas neatļauti, kurš ir noslēgts vai var tikt noslēgts saskaņā ar 17. pantu starp atsevišķām dalībvalstīm un Pakistānu, ciktāl tā noteikumi ir nesaderīgi ar šo nolīgumu.
   VII IEDAĻA
   NOBEIGUMA NOTEIKUMI
   19. pants
   Teritoriālā piemērošana
   1.   Ievērojot 2. punktu, šo nolīgumu piemēro attiecībā uz teritoriju, kurā ir piemērojams Eiropas Kopienas dibināšanas līgums, un Pakistānas teritoriju.
   2.   Šo nolīgumu nepiemēro Dānijas Karalistes teritorijā.
   20. pants
   Spēkā stāšanās, termiņš un izbeigšana
   1.   Šo nolīgumu puses apstiprina vai ratificē saskaņā ar savām attiecīgajām procedūrām.
   2.   Šis nolīgums stājas spēkā pirmajā dienā otrajā mēnesī pēc tā mēneša, kad puses viena otrai paziņo par 1. punktā minēto procedūru pabeigšanu.
   3.   Neskarot starptautiskajās paražu tiesībās paredzētos pušu pienākumus uzņemt atpakaļ savus valstspiederīgos, šo nolīgumu un tā īstenošanas protokolus piemēro personām, kas Pakistānas un dalībvalstu teritorijās ir ieceļojuši pēc tā stāšanās spēkā.
   4.   Katra puse jebkurā laikā var pārtraukt šo līgumu, oficiāli par to paziņojot otrai pusei. Nolīgums zaudē spēku pēc sešiem mēnešiem no šāda paziņojuma dienas.
   21. pants
   Pielikumi
   Šā nolīguma I līdz VI pielikums ir tā sastāvdaļa.

      Nolīgums ir sagatavots Briselē divtūkstoš devītā gada divdesmit sestajā oktobrī divos eksemplāros angļu, bulgāru, čehu, dāņu, franču, grieķu, holandiešu, igauņu, itāļu, latviešu, lietuviešu, maltiešu, poļu, portugāļu, rumāņu, slovāku, slovēņu, somu, spāņu, ungāru, vācu un zviedru valodā, un visi teksti ir vienlīdz autentiski.

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen

         За Ислямска република Пакистан
         Por la República Islámica de Pakistán
         Za Pákistánskou islámskou republiku
         For Den Islamiske Republik Pakistan
         Für die Islamische Republik Pakistan
         Pakistani Islamivabariigi nimel
         Για την Ισλαμική Δημοκρατία του Πακιστάν
         For the Islamic Republic of Pakistan
         Pour la République islamique du Pakistan
         Per la Repubblica islamica del Pakistan
         Pakistānas Islāma Republikas vārdā
         Pakistano Islamo Respublikos vardu
         A Pakisztáni Iszlám Köztársaság részéről
         Għar-Repubblika Iżlamika tal-Pakistan
         Voor de Islamitische Republiek Pakistan
         W imieniu Islamskiej Republiki Pakistanu
         Pela República Islâmica do Paquistão
         Pentru Republica Islamică Pakistan
         Za Pakistanskú islamskú republiku
         Za Islamsko republiko Pakistan
         Pakistanin islamilaisen tasavallan puolesta
         För Islamiska republiken Pakistan

      (1)  Eiropas Parlamenta un Padomes Direktīva 95/46/EK (1995. gada 24. oktobris) par personu aizsardzību attiecībā uz personas datu apstrādi un šādu datu brīvu apriti (OV L 281, 23.11.1995., 31. lpp.).
   I PIELIKUMS
   Kopējais to dokumentu saraksts, kuru uzrādīšana ir uzskatāma par valstspiederības pierādījumu (2. panta 1. punkts saistībā ar 6. panta 2. punktu)

               —

               Jebkāda veida īstas pases (valsts pases, diplomātiskās pases, dienesta pases, grupu pases un aizvietotājpases, to skaitā bērnu pases),

               —

               valsts izsniegtās datorizētās personas apliecības,

               —

               īstas pilsonības apliecības.

         II PIELIKUMS
   To dokumentu saraksts, kuru uzrādīšana ir iemesls uzsākt valstspiederības noteikšanas procedūru (2. panta 1. punkts saistībā ar 6. panta 3. punktu)

               —

               Digitālie pirkstu nospiedumi vai citi biometriskie dati,

               —

               valsts izsniegtas pagaidu un provizoriskās personas apliecības, militārā dienesta apliecības un dzimšanas apliecības, ko izsniegusi pieteikuma saņēmējas puses valdība,

               —

               jebkuru šā nolīguma I pielikumā minēto dokumentu fotokopijas (1),

               —

               autovadītāja apliecības vai to fotokopijas (1),

               —

               fotokopijas (1) no cita veida oficiāliem dokumentiem, kuros minēta vai norādīta pilsonība (piemēram dzimšanas apliecībām),

               —

               dienesta apliecības, jūrnieka grāmatiņas, kapteiņa dienesta apliecības vai šo dokumentu fotokopijas (1),

               —

               attiecīgās personas paziņojumi.

      (1)  Šajā pielikumā “fotokopijas” ir Pakistānas vai dalībvalstu iestāžu oficiāli apliecinātas fotokopijas.
   III PIELIKUMS
   Kopējais to dokumentu saraksts, kurus uzskata par pierādījumu līdzekļiem trešo valstu valstspiederīgo un bezvalstnieku atpakaļuzņemšanas nosacījumiem (3. panta 1. punkts saistībā ar 7. panta 1. punktu)

               —

               Ieceļošanas/izceļošanas zīmogs/atzīme attiecīgās personas ceļošanas dokumentā,

               —

               derīga vīza un/vai uzturēšanās atļauja, ko ir izsniegusi pieteikuma saņēmēja dalībvalsts.

         IV PIELIKUMS
   Kopējais to dokumentu saraksts, kurus uzskata par pierādījumu līdzekļiem, ka jāuzsāk izmeklēšana par trešās valsts valstspiederīgo un bezvalstnieku atpakaļuzņemšanu (3. pants saistībā ar 7. panta 2. punktu)

               —

               Oficiāli paziņojumi, jo īpaši tādi, kurus veikuši robežkontroles dienesta darbinieki un citi ierēdņi vai bona fide liecinieki (piemēram, aviolīniju darbinieki), kas var liecināt, ka attiecīgā persona ir šķērsojusi robežu,

               —

               pieteikuma iesniedzējas valsts kompetento iestāžu sniegts vietas un apstākļu apraksts, kuros attiecīgā persona ir pārtverta pēc ieceļošanas pieteikuma iesniedzējas valsts teritorijā,

               —

               starptautiskas organizācijas sniegtas ziņas par personas identitāti un/vai tās uzturēšanos (piemēram, ANO Augstais komisārs bēgļu jautājumos),

               —

               ģimenes locekļu sniegtie paziņojumi/informācijas apstiprinājumi,

               —

               attiecīgās personas paziņojums,

               —

               uz personas vārda izsniegtas biļetes, kā arī jebkāda veida apliecinājumi un rēķini (piemēram, viesnīcas rēķini, ārsta/zobārsta apmeklējuma kartes, valsts/privātu iestāžu ieejas kartes u. c.), kas skaidri liecina, ka attiecīgā persona ir uzturējusies pieteikuma saņēmējas valsts teritorijā,

               —

               uz personas vārda izsniegtas lidmašīnu vai kuģu reisu biļetes un/vai pasažieru saraksti, kas liecina par maršrutu pieteikuma saņēmējas dalībvalsts teritorijā,

               —

               liecības tam, ka attiecīgā persona ir izmantojusi kurjerdienesta vai ceļojumu aģentūras pakalpojumus.

         V PIELIKUMS

   VI PIELIKUMS

   KOPĪGĀ DEKLARĀCIJA PAR 1. PANTA f) PUNKTU
   Puses vienojas, ka, piemērojot 1. panta f) punktu, uzturēšanās atļaujas neietver pagaidu atļaujas, kas atļauj uzturēties to teritorijā saistībā ar patvēruma pieteikuma vai uzturēšanās atļaujas pieteikuma izskatīšanu.
   KOPĪGĀ DEKLARĀCIJA PAR 2. PANTA 1. PUNKTU
   Puses ņem vērā, ka saskaņā ar spēkā esošo Pakistānas 1951. gada Likumu par pilsonību un saskaņā ar to izdotajiem noteikumiem Pakistānas pilsonis nevar atteikties no savas pilsonības, neiegūstot citas valsts pilsonību vai nesaņemot derīgu dokumentu, ar kuru tiek garantēta citas valsts pilsonības vai valstspiederības piešķiršana.
   Puses vienojas par savstarpēju apspriešanos, ja un kad tas ir vajadzīgs.
   KOPĪGĀ DEKLARĀCIJA PAR 3. PANTU
   Saskaņā ar 3. pantu puses principiāli centīsies katru trešās valsts valstspiederīgo vai bezvalstnieku, kurš neatbilst vai vairs neatbilst spēkā esošajiem ieceļošanas, atrašanās vai uzturēšanās nosacījumiem attiecībā uz jebkuras puses teritoriju, atgriezt viņa izcelsmes valstī.
   KOPĪGĀ DEKLARĀCIJA PAR 3. PANTA 1. PUNKTA b) APAKŠPUNKTU
   Puses vienojas, ka tikai tranzīta uzturēšanos lidostas kontrolējamā teritorijā neuzskata par “starpieceļošanu citā valstī” šo noteikumu nozīmē.
   KOPĪGĀ DEKLARĀCIJA PAR 8. PANTA 2. PUNKTU
   Puses vienojas, ka attiecībā uz to dalībvalstu iesniegtajiem atpakaļuzņemšanas pieprasījumiem, kurās ar šo valstu tiesību aktiem maksimālais aizturēšanas laiks ir īsāks par vai vienāds ar 30 dienām, 8. panta 2. punktā noteiktais 30 kalendāro dienu termiņš, ja atbilde uz atpakaļuzņemšanas pieprasījumu ir pozitīva, ietver personas atpakaļuzņemšanai nepieciešamā ceļošanas dokumenta izsniegšanu, kā noteikts nolīguma 2. panta 2. punktā un 3. panta 4. punktā.
   EIROPAS KOMISIJAS UN PAKISTĀNAS KOPĪGĀ DEKLARĀCIJA PAR LIKUMĪGU MIGRĀCIJU
   Ņemot vērā, ka Pakistāna vēlas izmantot likumīgas migrācijas iespējas, kas pastāv Eiropas Savienības dalībvalstīs, puses vienojās, ka šā nolīguma piemērošana būs būtisks faktors, kas rosinās atsevišķas dalībvalstis piedāvāt likumīgas migrācijas iespējas Pakistānas pilsoņiem. Šajā kontekstā Eiropas Komisija aicina dalībvalstis atbilstīgi to tiesību aktiem uzsākt sarunas ar Pakistānu par likumīgas migrācijas iespējām Pakistānas pilsoņiem.
   KOPĪGĀ DEKLARĀCIJA PAR TEHNISKO PALĪDZĪBU
   Puses apņemas īstenot šo nolīgumu, pamatojoties uz kopīgu atbildību un līdzsvarotām partnerattiecībām solidaritātes garā, lai pārvaldītu migrācijas plūsmas starp Eiropas Savienību un Pakistānu.
   Šajā kontekstā Eiropas Savienība ar Kopienas palīdzības programmām, jo īpaši Aeneas programmu, atbalstīs visu šā nolīguma komponentu īstenošanu, tostarp atbalstot atpakaļuzņemto personu readaptāciju un labklājību.
   Šāds atbalsts var ietvert arī saikni starp migrāciju un attīstību, likumīgās ekonomiskās migrācijas organizēšanu un veicināšanu, nelikumīgās migrācijas problēmu risināšanu un migrantu aizsardzību pret ekspluatāciju un izslēgšanu.
   KOPĪGĀ DEKLARĀCIJA PAR DĀNIJU
   Puses ņem vērā, ka šo nolīgumu nepiemēro Dānijas Karalistes teritorijai, kā arī Dānijas Karalistes valstspiederīgajiem. Šādos apstākļos Pakistānai un Dānijai būtu lietderīgi noslēgt atpakaļuzņemšanas nolīgumu ar tādiem pašiem noteikumiem kā šajā nolīgumā.
   KOPĪGĀ DEKLARĀCIJA PAR ISLANDI UN NORVĒĢIJU
   Puses ņem vērā ciešās attiecības starp Eiropas Kopienu un Islandi un Norvēģiju, jo īpaši atbilstīgi 1999. gada 18. maija nolīgumam par šo valstu iesaistīšanos Šengenas acquis īstenošanā, piemērošanā un attīstībā. Šādos apstākļos ir lietderīgi, ka Pakistāna ar Islandi un Norvēģiju noslēdz atpakaļuzņemšanas nolīgumu ar tādiem pašiem noteikumiem kā šajā nolīgumā.
   KOPĪGĀ DEKLARĀCIJA PAR VISAPTVEROŠU DIALOGU PAR MIGRĀCIJAS PĀRVALDĪBU
   Puses apņemas uzsākt visaptverošu dialogu par migrācijas pārvaldību ar Apvienotās Komisijas starpniecību, kuru izveidos saskaņā ar EK un Pakistānas trešās paaudzes sadarbības nolīgumu. Šis dialogs ietvers jautājumus par vīzu politiku nolūkā vienkāršot tiešos personiskos kontaktus.


title: 2013/332/ES: Padomes Lēmums ( 2013. gada 10. jūnijs ) par to, lai Eiropas Savienības vārdā noslēgtu Protokolu par 1991. gada Alpu konvencijas īstenošanu transporta jomā (Transporta protokols)

text:
               28.6.2013

               LV

               Eiropas Savienības Oficiālais Vēstnesis

               L 177/13

         PADOMES LĒMUMS
   (2013. gada 10. jūnijs)
   par to, lai Eiropas Savienības vārdā noslēgtu Protokolu par 1991. gada Alpu konvencijas īstenošanu transporta jomā (Transporta protokols)
   (2013/332/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 91. pantu saistībā ar 218. panta 6. punkta a) apakšpunkta v) punktu un 218. panta 8. punkta pirmo daļu,
   ņemot vērā Eiropas Komisijas priekšlikumu,
   ņemot vērā Eiropas Parlamenta piekrišanu (1),
   tā kā:

               (1)

               Konvenciju par Alpu aizsardzību ("Alpu konvenciju") Padome Eiropas Kopienas vārdā noslēdza ar Lēmumu 96/191/EK (2).

               (2)

               Kopienas vārdā parakstīt Protokolu par 1991. gada Alpu konvencijas īstenošanu transporta jomā ("Transporta protokolu") Padome nolēma ar Lēmumu 2007/799/EK (3).

               (3)

               Transporta protokols ir būtisks solis Alpu konvencijas īstenošanā, un Savienība ir apņēmusies sasniegt minētās konvencijas mērķus.

               (4)

               Ar Alpiem saistīto ekonomisko, sociālo un ekoloģisko pārrobežu problēmu risināšana šajā ārkārtīgi jutīgajā apgabalā joprojām ir būtisks izaicinājums.

               (5)

               Transporta protokolā, balstoties uz piesardzības principu, preventīvo principu un principu "piesārņotājs maksā", paredzēta kārtība, kā Alpu reģionā nodrošināt ilgtspējīgu mobilitāti un vides aizsardzību saistībā ar visiem transporta veidiem atbilstīgi Alpu konvencijas 2. pantam.

               (6)

               Transporta protokola noteikumi atbilst Savienības kopējai transporta politikai un pilnībā atbalsta Komisijas 2008. gadā pieņemto paziņojumā "Zaļāks transports".

               (7)

               Transporta protokola ratificēšana stiprinātu pārrobežu sadarbību ar tām valstīm, kuras nav Savienības dalībvalstis, proti, Lihtenšteina, Monako un Šveice, kas palīdzētu nodrošināt to, lai partneriem reģionos būtu tādi paši mērķi kā Savienībai, un to, lai šādas iniciatīvas attiektos uz visu Alpu reģionu.

               (8)

               Tāpēc būtu jāapstiprina Transporta protokols,

         IR PIEŅĒMUSI ŠO LĒMUMU.
   1. pants
   Ar šo Savienības vārdā apstiprina Protokolu par 1991. gada Alpu konvencijas īstenošanu transporta jomā ( Transporta protokolu). (4)

   2. pants
   Ar šo Padomes priekšsēdētājs tiek pilnvarots iecelt personu vai personas, kam Savienības vārdā ir piešķirtas pilnvaras deponēt apstiprināšanas instrumentu Austrijas Republikai saskaņā ar Transporta protokola 24. pantu un sniegt šādu paziņojumu:

      "Tā kā 2009. gada 1. decembrī stājās spēkā Lisabonas Līgums, Eiropas Savienība ir aizstājusi Eiropas Kopienu un ir tās pēctece, un no minētās dienas īsteno visas Eiropas Kopienas tiesības un uzņemas visus tās pienākumus. Tādēļ atsauces uz "Eiropas Kopienu" protokola tekstā attiecīgā gadījumā jālasa kā atsauces uz "Eiropas Savienību" vai "Savienību"."

   3. pants
   Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.

      Luksemburgā, 2013. gada 10. jūnijā

            Padomes vārdā –

            priekšsēdētājs

         L. VARADKAR

      (1)  OV C 184 E, 8.7. 2010., 183. lpp. un OV C 81 E, 15.3. 2011., 1. lpp.

      (2)  OV L 61, 12.3.1996., 31. lpp.

      (3)  OV L 323, 8.12.2007., 13. lpp.

      (4)  Protokols ir publicēts OV L 323, 8.12.2007., 15. lpp. kopā ar lēmumu par parakstīšanu.


title: 2007/41/EK: Padomes Lēmums ( 2007. gada 22. janvāris ), ar ko ieceļ amatā trīs Reģionu komitejas locekļus no Zviedrijas un divus to aizstājējus no Zviedrijas

text:
               25.1.2007

               LV

               Eiropas Savienības Oficiālais Vēstnesis

               L 18/10

      PADOMES LĒMUMS

   (2007. gada 22. janvāris),
   ar ko ieceļ amatā trīs Reģionu komitejas locekļus no Zviedrijas un divus to aizstājējus no Zviedrijas
   (2007/41/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu, un jo īpaši tā 263. pantu,
   ņemot vērā Zviedrijas valdības priekšlikumu,
   tā kā:

               (1)

               Padome 2006. gada 24. janvārī pieņēma Lēmumu 2006/116/EK (1), ar ko laikposmam no 2006. gada 26. janvāra līdz 2010. gada 25. janvārim ieceļ amatā Reģionu komitejas locekļus un to aizstājējus.

               (2)

               Reģionu komitejā ir atbrīvojušās trīs komitejas locekļu vietas pēc Anders GUSTÂV kunga nāves un Catarina TARRAS-WAHLBERG kundzes un Aldo ISKRA kunga amata pilnvaru termiņa beigām. Divas to aizstājēju vietas ir atbrīvojušās pēc Catarina SEGERSTEN-LARSSON un Christina TALLBERG kundzes amata pilnvaru termiņa beigām,

         IR PIEŅĒMUSI ŠO LĒMUMU.
   1. pants
   Ar šo par Reģionu komitejas locekļiem uz atlikušo pilnvaru laiku, proti, līdz 2010. gada 25. janvārim, tiek iecelti:

               a)

               šādi komitejas locekļi:

                           —

                              Chris HEISTER kundze, ledamot i landstingsfullmäktige i Stockholms läns landsting, nomainot Anders GUSTÂV kungu,

                           —

                              Lisbeth RYDEFJÄRD kundze, ledamot i landstingsstyrelsen, Jönköpings läns landsting, nomainot Aldo ISKRA kungu,

                           —

                              Catarina TARRAS-WAHLBERG, ledamot i kommunfullmäktige, Stockholms kommun, (pilnvaru maiņa);

               b)

               šādi to aizstājēji:

                           —

                              Catarina SEGERSTEN-LARSSON kundze, ledamot i landstingsfullmäktige, Värmlands läns landsting (pilnvaru maiņa),

                           —

                              Christina TALLBERG kundze, ledamot i kommunfullmäktige, Tyresö kommun, (pilnvaru maiņa).

         2. pants
   Šis lēmums stājas spēkā tā pieņemšanas dienā.

      Briselē, 2007. gada 22. janvārī

            Padomes vārdā —

            priekšsēdētājs

         F.-W. STEINMEIER

      (1)  OV L 56, 25.2.2006., 75. lpp.


title: EBTA valstu Pastāvīgās komitejas Lēmums Nr. 1/2010/SC ( 2010. gada 28. janvāris ), ar ko izveido EEZ Finanšu mehānisma pagaidu komiteju 2009.–2014. gadam

text:
               4.3.2010

               LV

               Eiropas Savienības Oficiālais Vēstnesis

               L 53/19

         EBTA VALSTU PASTĀVĪGĀS KOMITEJAS LĒMUMS
   Nr. 1/2010/SC
   (2010. gada 28. janvāris),
   ar ko izveido EEZ Finanšu mehānisma pagaidu komiteju 2009.–2014. gadam
   EBTA VALSTU PASTĀVĪGĀ KOMITEJA,
   ņemot vērā Līgumu par Eiropas Ekonomikas zonu, kas pielāgots ar Protokolu, ar ko pielāgo Līgumu par Eiropas Ekonomikas zonu, turpmāk “EEZ līgums”,
   ņemot vērā noslēdzamo līgumu, ar ko izveido jaunu EEZ Finanšu mehānismu laikposmam no 2009. līdz 2014. gadam,
   ņemot vērā vienošanos starp Norvēģijas Karalisti un Eiropas Kopienu par Norvēģijas Finanšu mehānisma izveidi laikposmam no 2009. līdz 2014. gadam,
   IR NOLĒMUSI ŠĀDI.
   1. pants
   1.   Ar šo tiek izveidota EEZ Finanšu mehānisma pagaidu komiteja 2009.–2014. gadam, turpmāk “Pagaidu komiteja”, kurai jāsāk darboties, cik drīz vien iespējams.
   2.   Pagaidu komiteja palīdz EBTA valstīm sagatavoties īstenot EEZ Finanšu mehānismu 2009.–2014. gadam.
   3.   Pagaidu komiteja ziņo Pastāvīgajai komitejai.
   4.   Pagaidu komitejai var palīdzēt EEZ EBTA valstu pārstāvniecības ES.
   5.   Dienā, kad stājas spēkā tiesību akts, ar ko izveido EEZ Finanšu mehānismu 2009.–2014. gadam, vai dienā, no kuras to piemēro provizoriski, Pagaidu komiteju aizstāj ar EEZ Finanšu mehānisma komiteju 2009.–2014. gadam.
   6.   Pagaidu komitejā apspriež un izvērtē iespējamo koordināciju starp EEZ Finanšu mehānismu un Norvēģijas Finanšu mehānismu.
   7.   Pagaidu komiteja vienojas par priekšsēdētāju, kuru apstiprina Pastāvīgā komiteja.
   2. pants
   Šis lēmums stājas spēkā nekavējoties.
   3. pants
   Šo lēmumu publicē Eiropas Savienības Oficiālā Vēstneša EEZ iedaļā un tā EEZ papildinājumā.

      Briselē, 2010. gada 28. janvārī

            Pastāvīgās komitejas vārdā –

            priekšsēdētājs

         Viņa Karaliskā Augstība LIHTENŠTEINAS princis Nikolaus

            ģenerālsekretārs

         Kåre BRYN


title: Padomes Lēmums (ES) 2017/546 (2017. gada 21. marts), ar ko ieceļ Reģionu komitejas locekli un locekļa aizstājēju, ko izvirzījusi Vācijas Federatīvā Republika

text:
               23.3.2017

               LV

               Eiropas Savienības Oficiālais Vēstnesis

               L 78/63

         PADOMES LĒMUMS (ES) 2017/546
   (2017. gada 21. marts),
   ar ko ieceļ Reģionu komitejas locekli un locekļa aizstājēju, ko izvirzījusi Vācijas Federatīvā Republika
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 305. pantu,
   ņemot vērā Vācijas valdības priekšlikumu,
   tā kā:

               (1)

               Padome 2015. gada 26. janvārī, 2015. gada 5. februārī un 2015. gada 23. jūnijā pieņēma Lēmumus (ES) 2015/116 (1), (ES) 2015/190 (2) un (ES) 2015/994 (3), ar ko laikposmam no 2015. gada 26. janvāra līdz 2020. gada 25. janvārim ieceļ Reģionu komitejas locekļus un viņu aizstājējus.

               (2)

               Pēc Helmuth MARKOV kunga pilnvaru termiņa beigām ir atbrīvojusies Reģionu komitejas locekļa vieta.

               (3)

               Pēc Anne QUART kundzes iecelšanas Reģionu komitejas locekļa amatā ir atbrīvojusies Reģionu komitejas locekļa aizstājēja vieta,

         IR PIEŅĒMUŠI ŠO LĒMUMU.
   1. pants
   Ar šo uz atlikušo pilnvaru laiku, proti, līdz 2020. gada 25. janvārim, Reģionu komitejā tiek iecelti:

               a)

               par locekli:

                           —

                              Anne QUART kundze, Staatssekretärin für Europa und Verbraucherschutz, Ministerium der Justiz und für Europa und Verbraucherschutz des Landes Brandenburg;

                     un

               b)

               par locekļa aizstājēju:

                           —

                              Stefan LUDWIG kungs, Mitglied der Landesregierung Brandenburg, Minister der Justiz und für Europa und Verbraucherschutz des Landes Brandenburg.

         2. pants
   Šis lēmums stājas spēkā tā pieņemšanas dienā.

      Briselē, 2017. gada 21. martā

            Padomes vārdā –

            priekšsēdētājs

         E. SCICLUNA

      (1)  Padomes Lēmums (ES) 2015/116 (2015. gada 26. janvāris), ar ko laikposmam no 2015. gada 26. janvāra līdz 2020. gada 25. janvārim ieceļ amatā Reģionu komitejas locekļus un viņu aizstājējus (OV L 20, 27.1.2015., 42. lpp.).

      (2)  Padomes Lēmums (ES) 2015/190 (2015. gada 5. februāris), ar ko laikposmam no 2015. gada 26. janvāra līdz 2020. gada 25. janvārim ieceļ amatā Reģionu komitejas locekļus un to aizstājējus (OV L 31, 7.2.2015., 25. lpp.).

      (3)  Padomes Lēmums (ES) 2015/994 (2015. gada 23. jūnijs), ar ko laikposmam no 2015. gada 26. janvāra līdz 2020. gada 25. janvārim ieceļ amatā Reģionu komitejas locekļus un to aizstājējus (OV L 159, 25.6.2015., 70. lpp.).


title: 2006/814/EK: Eiropas Parlamenta Lēmums ( 2006. gada 27. aprīlis ) par Eiropas Savienības 2004. finanšu gada vispārējā budžeta izpildes apstiprināšanu, VI iedaļa – Eiropas Ekonomikas un sociālo lietu komiteja

text:
               6.12.2006

               LV

               Eiropas Savienības Oficiālais Vēstnesis

               L 340/40

         EIROPAS PARLAMENTA LĒMUMS
   (2006. gada 27. aprīlis)
   par Eiropas Savienības 2004. finanšu gada vispārējā budžeta izpildes apstiprināšanu, VI iedaļa – Eiropas Ekonomikas un sociālo lietu komiteja
   (2006/814/EK)
   EIROPAS PARLAMENTS,

               —

               ņemot vērā Eiropas Savienības 2004. finanšu gada vispārējo budžetu (1),

               —

               ņemot vērā Eiropas Kopienu 2004. finanšu gada galīgos pārskatus – III sējums (N6–0027/2005–C6–0362/2005),

               —

               ņemot vērā Revīzijas palātas gada pārskatu par 2004. finanšu gadu un to iestāžu atbildes, kurās veikta revīzija (2),

               —

               ņemot vērā deklarāciju par pārskatu ticamību un pakārtoto darījumu likumību un pareizību (3), kuru Revīzijas palāta ir iesniegusi saskaņā ar EK līguma 248. pantu,

               —

               ņemot vērā Padomes 2006. gada 14. marta ieteikumu (5971/2006 – C6-0092/2006),

               —

               ņemot vērā EK līguma 272. panta 10. punktu, kā arī 275. un 276. pantu,

               —

               ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (4), un it īpaši tās 50., 86., 145., 146. un 147. pantu,

               —

               ņemot vērā 1977. gada 21. decembra Finanšu regulu, ko piemēro Eiropas Kopienu vispārējam budžetam (5),

               —

               ņemot vērā Reglamenta 71. pantu un V pielikumu,

               —

               ņemot vērā Budžeta kontroles komitejas ziņojumu (A6-0114/2006),

               1.

               sniedz Eiropas Ekonomikas un sociālo lietu komitejas ģenerālsekretāram apstiprinājumu par 2004. finanšu gada budžeta izpildi;

               2.

               izklāsta savus komentārus pievienotajā rezolūcijā;

               3.

               uzdod priekšsēdētājam nosūtīt šo lēmumu un rezolūciju, kas ir tā neatņemama daļa, Padomei, Komisijai, Kopienu Tiesai, Revīzijas palātai, Eiropas Ekonomikas un sociālo lietu komitejai, Reģionu komitejai, Eiropas ombudam un Eiropas datu aizsardzības uzraudzītājam, kā arī nodrošināt to publicēšanu “Eiropas Savienības Oficiālajā Vēstnesī” (L sērijā).

         Josep BORRELL FONTELLES

            priekšsēdētājs

         Julian PRIESTLEY

            ģenerālsekretārs

      (1)  OV L 53, 23.2.2004.

      (2)  OV C 301, 30.11.2005., 1. lpp.

      (3)  OV C 301, 30.11.2005, p. 9.

      (4)  OV L 248, 16.9.2002., 1. lpp.

      (5)  OV L 356, 31.12.1977, 1. lpp.

    ---documentbreak---

               6.12.2006

               LV

               Eiropas Savienības Oficiālais Vēstnesis

               L 340/41

         EIROPAS PARLAMENTA REZOLŪCIJA
   ar komentāriem, kuri ir neatņemama daļa no lēmuma par Eiropas Savienības 2004. finanšu gada vispārējā budžeta izpildes apstiprināšanu, VI iedaļa – Eiropas Ekonomikas un sociālo lietu komiteja
   EIROPAS PARLAMENTS,

               —

               ņemot vērā Eiropas Savienības 2004. finanšu gada vispārējo budžetu (1),

               —

               ņemot vērā Eiropas Kopienu 2004. finanšu gada galīgos pārskatus – III sējums (N6–0027/2005 — C6–0362/2005),

               —

               ņemot vērā Revīzijas palātas gada pārskatu par 2004. finanšu gadu un to iestāžu atbildes, kurās veikta revīzija (2),

               —

               ņemot vērā deklarāciju par pārskatu ticamību un pakārtoto darījumu likumību un pareizību (3), kuru Eiropas Revīzijas palāta ir iesniegusi saskaņā ar EK līguma 248. pantu,

               —

               ņemot vērā Padomes 2006. gada 14. marta ieteikumu (5971/2006 — C6–0092/2006),

               —

               ņemot vērā EK līguma 272. panta 10. punktu, kā arī 275. un 276. pantu,

               —

               ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (4), un it īpaši tās 50., 86., 145., 146. un 147. pantu,

               —

               ņemot vērā 1977. gada 21. decembra Finanšu regulu, ko piemēro Eiropas Kopienu vispārējam budžetam (5),

               —

               ņemot vērā Reglamenta 71. pantu un V pielikumu,

               —

               ņemot vērā Budžeta kontroles komitejas ziņojumu (A6-0114/2006),

               1.

               atzīmē, ka 2004. gadā Eiropas Ekonomikas un sociālo lietu komiteja (EESK) pārvaldīja budžetu EUR 103 000 000 apmērā un tā izmantošanas līmenis bija 88,56 % (2003. gadā – 98,12 %);

               2.

               atzīmē, ka, kā ir norādīts iepriekš minētajā Revīzijas palātas gada pārskata 9. nodaļas 23. punktā, iekšējās kontroles standarti tika apstiprināti 2004. gada jūlijā, bet ka vēl nav veikti visi pasākumi, kas ir vajadzīgi, lai panāktu pilnīgu atbilstību šiem standartiem;

               3.

               saistībā ar Revīzijas palātas konstatējumiem gada pārskata 9. nodaļas 7. punktā par personāla atalgojuma daļas pārskaitījumu, piemērojot korekcijas, atzīmē, ka daudzos gadījumos nebija atbilstošu pierādījumu par attiecīgā ierēdņa tiesībām saņemt pieprasītos pārskaitījumus; atzīmē, ka saskaņā ar EESK sniegto informāciju 2005. gadā ir veikti korektīvi pasākumi;

               4.

               atgādina par EESK 2004. gadā sniegto apliecinājumu, ka nav pieļauti nekādi turpmāki pārkāpumi attiecībā uz maksājumiem šīs komitejas locekļiem par ceļa izdevumiem (6); norāda, ka Revīzijas palāta savā gada pārskatā par 2003. finanšu gadu, kuru publicēja 2004. gada novembrī, tomēr ir minējusi trīs gadījumus, kad KESK locekļiem tika izmaksāta braukšanas nauda, kas divkārt pārsniedz summu, kura ir paredzēta komitejas pieņemtajos noteikumos; atzīmē, ka Beļģijas prokuratūra ir uzsākusi oficiālu izmeklēšanu, kas pamatojas uz Eiropas biroja krāpšanas apkarošanai (OLAF) konstatētajiem pārliecinošajiem pierādījumiem par to, ka kāds EESK loceklis sešu gadu ilgā periodā nepamatoti pieprasījis summas, kas sasniedz EUR 45 000 ; zina, ka EESK ir nobalsojusi par imunitātes atcelšanu attiecīgajam komitejas loceklim un ka līdz 2006. gada beigām šajā jautājumā ir gaidāms kompetentās Beļģijas tiesas spriedums;

               5.

               atzīmē, ka EESK 2004. gadā ir grozījusi iekšējos noteikumus, lai ieceltu amatā priekšsēdētāja vietnieku, kurš ir atbildīgs par budžeta jautājumiem un attiecībām ar Parlamentu;

               6.

               atzinīgi vērtē faktu, ka EESK ir iesniegusi gada darbības pārskatu, kura ir iekļauts iekšējā revidenta ziņojums un kuram ir pievienota pilnvarotā kredītrīkotāja deklarācija par pārskata ticamību;

               7.

               atzīmē EESK ģenerālsekretāra atrunu attiecībā uz pareizu algu aprēķināšanu, 2004. finanšu gadā izmatojot jauno algu saraksta programmatūru NAP; šī problēma ir apskatīta arī Revīzijas palātas pārskata 9. nodaļas 5. punktā;

               8.

               norāda uz šādiem konstatējumiem, kas izriet no gada darbības pārskata:

                           —

                           locekļu skaits ir palielinājies no 222 līdz 317 (palielinājums par 42,79 %) sakarā ar paplašināšanos 2004. gada 1. maijā;

                           —

                           avansu konta biroja slēgšana 2004. gada 1. janvārī un tā aizstāšana ar tiešu maksājumu rīkojumu apstrādi datorprogrammā Si2;

                           —

                           tulkojumu pieprasījumu palielināšanās par 33,5 %, salīdzinot ar 2003. gadu;

                           —

                           sanāksmju skaita palielināšanās par 35 %;

                           —

                           programmatūras NAP izraisītās problēmas, kā arī sarežģījumi ar personāla pieņemšanu darbā, kurš bija nepieciešams 2004. gadā;

               9.

               atzīmē, ka papildus pārcelšanās procesam uz nesen uzcelto Belliard ēku EESK (kopīgi ar Reģionu komiteju) ir ēku programma, kas ietver četras citas ēkas (Belliard 68, Belliard 96, Trèves un Remorqueur) un tā prasīs papildu biroju iekārtošanu sakarā ar turpmākajiem paplašināšanās posmiem;

               10.

               sagaida Revīzijas palāta veiks revīziju par visu to ēku iegādi un remontu, kuras kopīgi lieto EESK un Reģionu komiteja, tostarp par Belliard I un Belliard II ēku; uzskata, ka jāveic revīzija arī par Montoyer ēkas remontdarbiem; norāda, ka ēku īrēšana ievērojami samazinātu risku, ar kuru saskaras nelielas iestādes un ka šis risinājums jāaplūko kā nopietna alternatīva turpmākajiem celtniecības projektiem;

               11.

               atzinīgi vērtē faktu, ka EESK gada darbības pārskatā ir iekļauti paveiktā darba pārbaužu rezultāti saskaņā ar Komisijas 2002. gada 23. decembra Regulas (EK, Euratom) Nr. 2342/2002, kura nosaka izpildes kārtību Padomes Regulai (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam 52. pantu (7), kurš paredz:
               “Paveiktā pārbaudes rezultātus kopā ar citiem jautājumiem izklāsta gada darbības pārskatā, ko deleģētais kredītrīkotājs iesniedz iestādei, kurā viņš strādā”;

               12.

               uzskata, ka šajā sakarā būtu lietderīgi, ja EESK piemēram varētu sekot citas iestādes.

      (1)  OV L 53, 23.2.2004.

      (2)  OV C 301, 30.11.2005., 1. lpp.

      (3)  OV C 301, 30.11.2005., 9. lpp.

      (4)  OV L 248, 16.9.2002., 1. lpp

      (5)  OV L 356, 31.12.1977, 1. lpp.

      (6)  Sk. 3. punktu Eiropas Parlamenta rezolūcijā ar komentāriem, kas ir pievienoti lēmumam par Eiropas Savienības 2002. finanšu gada vispārējā budžeta izpildes apstiprināšanu – VI iedaļa – Eiropas Ekonomikas un sociālo lietu komiteja (OV C 104, 30.4.2004., 698. lpp.).

      (7)  OV L 357, 31.12.2002., 1. lpp. Regulā grozījumi izdarīti ar Regulu (EK, Euratom) Nr. 1261/2005 (OV L 201, 2.8.2005., 3. lpp.).


title: EBTA Uzraudzības iestādes Lēmums Nr. 365/06/COL ( 2006. gada 29. novembris ), ar ko sešdesmito reizi groza procedūras un materiālo tiesību noteikumus valsts atbalsta jomā

text:
               28.6.2007

               LV

               Eiropas Savienības Oficiālais Vēstnesis

               L 166/28

         EBTA UZRAUDZĪBAS IESTĀDES LĒMUMS

   Nr. 365/06/COL
   (2006. gada 29. novembris),
   ar ko sešdesmito reizi groza procedūras un materiālo tiesību noteikumus valsts atbalsta jomā
   EBTA UZRAUDZĪBAS IESTĀDE,
   ŅEMOT VĒRĀ Eiropas Ekonomikas zonas līgumu (1), un jo īpaši tā 61. līdz 63. pantu, kā arī tā 26. protokolu,
   ŅEMOT VĒRĀ nolīgumu starp EBTA valstīm par Uzraudzības iestādes un Tiesas izveidi (2), un jo īpaši tā 24. pantu, 5. panta 2. punkta b) apakšpunktu un 3. protokola I daļas 1. pantu,
   TĀ KĀ saskaņā ar Uzraudzības iestādes un Tiesas nolīguma 24. pantu EBTA Uzraudzības iestāde īsteno EEZ līguma noteikumus par valsts atbalstu,
   TĀ KĀ saskaņā ar Uzraudzības iestādes un Tiesas nolīguma 5. panta 2. punkta b) apakšpunktu EBTA Uzraudzības iestāde sniedz paziņojumus un vadlīnijas attiecībā uz EEZ līgumā ietvertajiem jautājumiem, ja šis līgums vai Uzraudzības iestādes un Tiesas nolīgums to skaidri nosaka vai ja EBTA Uzraudzības iestāde to atzīst par nepieciešamu,
   ATGĀDINOT procedūras un materiālo tiesību noteikumus valsts atbalsta jomā (3), ko EBTA Uzraudzības iestāde pieņēma 1994. gada 19. janvārī (4),
   TĀ KĀ Eiropas Kopienu Komisija 2006. gada 24. oktobrī nolēma pagarināt Valsts atbalsta programmas kuģu būvei termiņu līdz 2008. gada 31. decembrim (5),
   TĀ KĀ šīs nostādnes attiecas arī uz Eiropas Ekonomikas zonu,
   TĀ KĀ ir jānodrošina EEZ valsts atbalsta normu vienāda piemērošana visā Eiropas Ekonomikas zonā,
   TĀ KĀ saskaņā ar EEZ līguma XV pielikuma beigu daļā iekļautās nodaļas “VISPĀRĪGI” II punktu EBTA Uzraudzības iestādei pēc apspriešanās ar Komisiju ir jāpieņem tiesību akti, kas atbilstu Eiropas Komisijas pieņemtajiem,
   apspriedusies ar EK Komisiju,
   ATGĀDINOT, ka EBTA Uzraudzības iestāde par šo tēmu ir apspriedusies ar EBTA valstīm ar 2006. gada 27. oktobra vēstuli,
   IR PIEŅĒMUSI ŠO LĒMUMU.

               1)

               Darbības termiņš Valsts atbalsta pamatnostādņu 24B nodaļai “Atbalsts kuģubūvei” tiek pagarināts līdz 2008. gada 31. decembrim. Valsts atbalsta pamatnostādņu 24B nodaļas 24B.7 iedaļas iepriekšējo 31. punktu aizstāj ar šādu jaunu 31. punktu:
               “Šo programmu piemēro no 2004. gada 1. janvāra līdz vēlākais 2008. gada 31. decembrim. Šajā laika posmā Iestāde to var pārskatīt.”

               2)

               Valsts atbalsta pamatnostādņu 24B nodaļas 1. zemsvītras piezīme tiek izteikta šādā redakcijā:
               “Šī nodaļa atbilst Kopienas valsts atbalsta programmai kuģu būvei (OV C 317, 30.12.2003., 11. lpp.), kurā Komisija izdarīja grozījumus 2006. gada 24. oktobrī (OV C 260, 28.10.2006., 7. lpp.).”

               3)

               Tā kā Padomes 2002. gada 27. jūnija Regulas (EK) Nr. 1177/2002 par pagaidu aizsargpasākumiem kuģu būves nozarē (6) darbības termiņš beidzās 2005. gada 31. martā, atsauces uz minēto regulu, kas dotas Valsts atbalsta pamatnostādņu 24B nodaļā, ir zaudējušas nozīmi. Attiecīgi, Iestāde no 2007. gada 1. janvāra vairs nepiemēro 24B nodaļas 9. punktu un 12. punkta e) apakšpunktu.

               4)

               EBTA dalībvalstis tiek informētas ar vēstuli, kurai pievienota šā lēmuma kopija.

               5)

               Saskaņā ar EEZ līguma 27. protokola d) punktu Eiropas Komisija tiek informēta, nosūtot tai šā lēmuma kopiju.

               6)

               Šo lēmumu publicē Eiropas Savienības Oficiālā Vēstneša EEZ iedaļā un EEZ papildinājumā.

      Briselē, 2006. gada 29. novembrī

            EBTA Uzraudzības iestādes vārdā —

            priekšsēdētājs

         Bjørn T. GRYDELAND

            kolēģijas loceklis

         Kristján A. STEFÁNSSON

      (1)  Turpmāk tekstā – “EEZ līgums”.

      (2)  Turpmāk tekstā – “Uzraudzības iestādes un Tiesas nolīgums”.

      (3)  Turpmāk tekstā – “Valsts atbalsta pamatnostādnes”.

      (4)  Sākotnēji publicētas OV L 231, 3.9.1994. un tā EEZ papildinājumā Nr. 32 šajā pašā datumā, pēdējie grozījumi izdarīti ar 2006. gada 5. oktobra lēmumu.

      (5)  Komisijas paziņojums attiecībā uz Valsts atbalsta programmas kuģu būvei termiņa pagarināšanu (OV C 260, 28.10.2006., 7. lpp.).

      (6)  OV L 172, 2.7.2002., 1. lpp. Regulu, kurā grozījumi izdarīti ar Regulu (EK) Nr. 502/2004 (OV L 81, 19.3.2004., 6. lpp.), ko iekļāva EEZ līgumā ar EEZ Apvienotās komitejas Lēmumu Nr. 170/2002 un Lēmumu Nr. 80/2004.


title: 2012/610/ES: Eiropas Parlamenta Lēmums ( 2012. gada 10. maijs ) par kopuzņēmuma “Kurināmā elementi un ūdeņradis” 2010. finanšu gada budžeta izpildes apstiprināšanu

text:
               17.10.2012

               LV

               Eiropas Savienības Oficiālais Vēstnesis

               L 286/328

         EIROPAS PARLAMENTA LĒMUMS
   (2012. gada 10. maijs)
   par kopuzņēmuma “Kurināmā elementi un ūdeņradis” 2010. finanšu gada budžeta izpildes apstiprināšanu
   (2012/610/ES)
   EIROPAS PARLAMENTS,

               —

               ņemot vērā kopuzņēmuma “Kurināmā elementi un ūdeņradis” 2010. finanšu gada galīgos pārskatus,

               —

               ņemot vērā Revīzijas palātas ziņojumu par kopuzņēmuma “Kurināmā elementi un ūdeņradis” pārskatiem par 2010. finanšu gadu, ar Kopuzņēmuma atbildēm (1),

               —

               ņemot vērā Padomes 2012. gada 21. februāra ieteikumu (06086/2012 – C7-0050/2012),

               —

               ņemot vērā Līguma par Eiropas Savienības darbību 319. pantu,

               —

               ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (2), un jo īpaši tās 185. pantu,

               —

               ņemot vērā Padomes 2008. gada 30. maija Regulu (EK) Nr. 521/2008, ar ko izveido kopuzņēmumu “Kurināmā elementi un ūdeņradis” (3), lai nodrošinātu kurināmā elementu un ūdeņraža jomas kopīgās tehnoloģiju ierosmes īstenošanu,

               —

               ņemot vērā Padomes 2011. gada 14. novembra Regulu (ES) Nr. 1183/2011, ar kuru groza Regulu (EK) Nr. 521/2008, ar ko izveido kopuzņēmumu “Kurināmā elementi un ūdeņradis” (4),

               —

               ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5), un jo īpaši tās 94. pantu,

               —

               ņemot vērā Reglamenta 77. pantu un VI pielikumu,

               —

               ņemot vērā Budžeta kontroles komitejas ziņojumu (A7-0110/2012),

               1.

               sniedz kopuzņēmuma “Kurināmā elementi un ūdeņradis” izpilddirektoram apstiprinājumu par kopuzņēmuma 2010. finanšu gada budžeta izpildi;

               2.

               izklāsta savus konstatējumus turpmāk tekstā iekļautajā rezolūcijā;

               3.

               uzdod priekšsēdētājam šo lēmumu un rezolūciju, kas ir tā neatņemama daļa, nosūtīt kopuzņēmuma “Kurināmā elementi un ūdeņradis” izpilddirektoram, Padomei, Komisijai un Revīzijas palātai, kā arī nodrošināt to publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Martin SCHULZ

            Ģenerālsekretārs

         Klaus WELLE

      (1)  OV C 368, 16.12.2011., 40. lpp.

      (2)  OV L 248, 16.9.2002., 1. lpp.

      (3)  OV L 153, 12.6.2008., 1. lpp.

      (4)  OV L 302, 19.11.2011., 3. lpp.

      (5)  OV L 357, 31.12.2002., 72. lpp.
    ---documentbreak---

               17.10.2012

               LV

               Eiropas Savienības Oficiālais Vēstnesis

               L 286/329

         EIROPAS PARLAMENTA REZOLŪCIJA
   (2012. gada 10. maijs)
   ar konstatējumiem, kas ir neatņemama daļa no lēmuma par kopuzņēmuma “Kurināmā elementi un ūdeņradis” 2010. finanšu gada budžeta izpildes apstiprināšanu
   EIROPAS PARLAMENTS,

               —

               ņemot vērā kopuzņēmuma “Kurināmā elementi un ūdeņradis” 2010. finanšu gada galīgos pārskatus,

               —

               ņemot vērā Revīzijas palātas ziņojumu par kopuzņēmuma “Kurināmā elementi un ūdeņradis” pārskatiem par 2010. finanšu gadu, ar Kopuzņēmuma atbildēm (1),

               —

               ņemot vērā Padomes 2012. gada 21. februāra ieteikumu (06086/2012 – C7-0050/2012),

               —

               ņemot vērā Līguma par Eiropas Savienības darbību 319. pantu,

               —

               ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (2), un jo īpaši tās 185. pantu,

               —

               ņemot vērā Padomes 2008. gada 30. maija Regulu (EK) Nr. 521/2008, ar ko izveido kopuzņēmumu “Kurināmā elementi un ūdeņradis” (3),

               —

               ņemot vērā Padomes 2011. gada 14. novembra Regulu (ES) Nr. 1183/2011, ar kuru groza Regulu (EK) Nr. 521/2008, ar ko izveido kopuzņēmumu “Kurināmā elementi un ūdeņradis” (4),

               —

               ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5), un jo īpaši tās 94. pantu,

               —

               ņemot vērā Reglamenta 77. pantu un VI pielikumu,

               —

               ņemot vērā Budžeta kontroles komitejas ziņojumu (A7-0110/2012),

               A.

               tā kā kopuzņēmums “Kurināmā elementi un ūdeņradis” (turpmāk – Kopuzņēmums) tika izveidots 2008. gada maijā uz laiku līdz 2017. gada 31. decembrim ar mērķi pievērsties tirgū izmantojamu lietojumu izstrādei, tādējādi atvieglojot nozares centienus nodrošināt kurināmā elementu un ūdeņraža tehnoloģiju ātru attīstību;

               B.

               tā kā šis Kopuzņēmums finansiāli neatkarīgs kļuva tikai 2010. gada novembrī;

               C.

               tā kā Revīzijas palāta ir norādījusi, ka tā ir guvusi pamatotu pārliecību par to, ka Kopuzņēmuma gada pārskati par 2010. finanšu gadu ir ticami un ka pakārtotie darījumi ir likumīgi un pareizi;

               D.

               tā kā Kopuzņēmuma dibinātāji ir Savienība, kuru pārstāv Komisija, un Eiropas kurināmā elementu un ūdeņraža jomā uzsāktās kopīgās tehnoloģiju ierosmes nozares grupa (“nozares grupa”);

               E.

               tā kā Savienības maksimālā iemaksa Kopuzņēmumā visā tā darbības periodā ir EUR 470 000 000, kas jāmaksā no Septītās pētniecības pamatprogrammas budžeta;

               F.

               tā kā Kopuzņēmuma budžets 2010. finanšu gadā bija EUR 97 400 000,

      Budžeta un finanšu pārvaldība

               1.

               no Kopuzņēmuma 2010. finanšu gada galīgā gada pārskata konstatē, ka tā budžetu no 2010. gada 1. janvāra līdz 14. novembrim pārvaldīja Pētniecības ģenerāldirektorāts; atzīmē, ka 2010. gada 15. novembrī Kopuzņēmums kļuva par patstāvīgu struktūru;

               2.

               no galīgā gada pārskata konstatē, ka 2010. gadā tika veikti divi Kopuzņēmuma budžeta grozījumi; jo īpaši norāda, ka:

                           —

                           pirmā budžeta grozījuma mērķis bija pārstrukturēt izdevumu pozīcijas saskaņā ar Kopuzņēmuma vajadzībām un pārdalīt ieņēmumus, ņemot vērā Kopuzņēmuma novēloto kļūšanu par patstāvīgu struktūru 2010. gadā,

                           —

                           ar otro budžeta grozījumu pēc Komisijas pieprasījuma tika apvienotas divas ienākumu pozīcijas;

               3.

               no galīgā gada pārskata konstatē, ka 2010. gadā izpilddirektors atļāva veikt trīs budžeta pārvietojumus, kas kopā veido 0,11 % no maksājumu apropriācijām 2010. gadā;

               4.

               no galīgā gada pārskata konstatē, ka 2010. gadā Kopuzņēmuma budžeta izpildes apjoms bija 99,01 % no saistību apropriācijām un 88,7 % no maksājumu apropriācijām; jo īpaši norāda uz:

                           —

                           personāla apropriāciju zemo izpildes apjomu gan saistību, gan maksājumu apropriāciju ziņā, proti, attiecīgi 19,14 % un 13,63 %, kas galvenokārt saistīts ar kavēšanos personāla pieņemšanā darbā,

                           —

                           infrastruktūras maksājumu apropriāciju zemo izpildes līmeni, proti, 15,39 %, kas saistīts ar Kopuzņēmuma novēlotu kļūšanu par patstāvīgu struktūru;

                     aicina Kopuzņēmumu izskaidrot budžeta izpildes apstiprinātājiestādei kavēšanos ar personāla pieņemšanu darbā; turklāt mudina Kopuzņēmumu informēt budžeta izpildes apstiprinātājiestādi par pasākumiem, kas pieņemti un īstenoti, lai labotu situāciju un labāk pildītu budžetu gan saistību, gan maksājumu ziņā;

               5.

               atzīmē, ka 2010. gadā visi ar darbības izdevumiem saistītie maksājumi saņēmējiem tika veikti gada pēdējās sešās nedēļās;

      Iekšējās kontroles sistēmas

               6.

               aicina Kopuzņēmumu un jo īpaši tā galveno grāmatvedi oficiāli dokumentēt un apstiprināt uzņēmējdarbības pamatprocesus, kā tas paredzēts tā finanšu noteikumos;

               7.

               ņem vērā Revīzijas palātas konstatējumu, proti, ka Kopuzņēmumā tiek īstenota tā lielumam un uzdevumiem atbilstoša IT pārvaldība un prakse; tomēr uzsver, ka nepietiekami notiek politikas un procedūru oficiāla dokumentēšana IT stratēģiskās plānošanas ciklā, datu klasifikācijā atbilstoši konfidencialitātes un integritātes prasībām un darbības nepārtrauktības plāna un negadījuma seku novēršanas plāna izstrādē; aicina Kopuzņēmumu labot šo situāciju un iesniegt budžeta izpildes apstiprinātājiestādei ziņojumu par pašreizējo stāvokli šajā jautājumā;

               8.

               atgādina, ka Kopuzņēmums tika izveidots 2008. gada maijā, bet patstāvīgu darbu tas uzsāka 2010. gada novembrī; pauž bažas, ka vēl nav izstrādāta metodika, lai izvērtētu ieguldījumus natūrā, kas atbilstu finanšu noteikumiem un būtu balstīti uz Septītās pētniecības pamatprogrammas līdzdalības noteikumiem; no Kopuzņēmuma atbildes Revīzijas palātai secina, ka 2011. gada otrajā ceturksnī tas šo metodiku ir sagatavojis un 2011. gada novembrī tā iesniegta valdes apstiprināšanai; aicina Kopuzņēmumu informēt budžeta izpildes apstiprinātājiestādi par jaunākajām norisēm saistībā ar metodikas pieņemšanu un īstenošanu;

      Iekšējā revīzija

               9.

               atzīmē, ka Kopuzņēmuma finanšu noteikumi vēl nav grozīti, lai iekļautu noteikumu, kas attiecas uz Komisijas iekšējās revīzijas pilnvarām attiecībā uz vispārējo budžetu kopumā;

               10.

               tomēr norāda, ka Komisija un Kopuzņēmums ir veikuši pasākumus, lai skaidri noteiktu Komisijas Iekšējās revīzijas dienesta un Kopuzņēmuma iekšējās revīzijas funkcijas;

      Uzaicinājums iesniegt priekšlikumus un projektu vadība

               11.

               no Kopuzņēmuma gada darbības pārskata konstatē, ka 2009. gadā Kopuzņēmums pabeidza atlases procedūru saistībā ar 2009. gada uzaicinājumu iesniegt priekšlikumus, parakstot finansējuma nolīgumu par 28 projektiem, un ka līdz 2010. gada beigām tika veikti pirmie maksājumi par visiem projektu konsorcijiem (izņemot vienu);

               12.

               no gada darbības pārskata konstatē, ka 2010. gada uzaicinājums iesniegt priekšlikumus tika publicēts 2010. gada 18. jūnijā un ka Kopuzņēmuma finansiālais ieguldījums uzaicinājumā bija EUR 89 100 000; ņem vērā, ka paredzētajā termiņā tika iesniegts 71 priekšlikums, no kuriem 43 atbilda novērtēšanas kritērijiem, un ka sarunas par līgumu slēgšanu notika 2011. gadā;

               13.

               aicina Kopuzņēmumu iesniegt budžeta izpildes apstiprinātājiestādei:

                           —

                           ziņojumu par pašreizējo stāvokli attiecībā uz projektiem, kuri tiek īstenoti saskaņā ar 2009. gada uzaicinājumu iesniegt priekšlikumus, sniedzot informāciju par maksājumiem un sākotnējiem rezultātiem,

                           —

                           ziņojumu par pašreizējo stāvokli attiecībā uz projektiem, kuri tiek īstenoti saskaņā ar 2010. gada uzaicinājumu iesniegt priekšlikumus, turklāt gan attiecībā uz līgumu slēgšanu, gan maksājumiem;

               14.

               pieņem zināšanai to, ka 2010. gada uzaicinājumu iesniegt priekšlikumus vērtēja 32 neatkarīgi eksperti un priekšsēdētājs un ka divi neatkarīgi novērotāji uzraudzīja, lai novērtēšanas procedūra tiktu veikta godīgi, objektīvi un konfidenciāli; aicina Kopuzņēmumu informēt budžeta izpildes apstiprinātājiestādi par tā izmantotajiem pārbaudes mehānismiem, lai nodrošinātu ekspertu un novērotāju pilnīgu neatkarību un tādējādi samazinātu interešu konfliktu risku piedāvājumu novērtēšanas laikā;

      Nav noslēgts nolīgums ar uzņēmējvalsti

               15.

               atgādina, ka Kopuzņēmumam būtu steidzami jānoslēdz nolīgums ar uzņēmējvalsti Beļģiju par biroja telpām, privilēģijām un imunitāti, kā arī par citu atbalstu, kas Beļģijai būtu jāsniedz Kopuzņēmumam saskaņā ar dibināšanas Regulu (EK) Nr. 521/2008;

      Horizontāla rakstura konstatējumi par kopuzņēmumiem

               16.

               uzsver, ka saskaņā ar 187. pantu Līgumā par Eiropas Savienības darbību Komisija līdz šim ir izveidojusi septiņus kopuzņēmumus; norāda, ka seši kopuzņēmumi (IMI, ARTEMIS, ENIAC, Clean Sky, FCH un ITER F4E) darbojas pētniecības jomā un tos pārrauga Komisijas Pētniecības un inovācijas ĢD un Informācijas sabiedrības un saziņas līdzekļu ĢD, savukārt viena kopuzņēmuma uzdevums ir izstrādāt jaunu gaisa satiksmes pārvaldības sistēmu (SESAR) transporta nozarē, un tā darbību uzrauga Mobilitātes un transporta ĢD;

               17.

               norāda, ka kopējie aptuvenie resursi, kas tiek uzskatīti par vajadzīgiem visiem kopuzņēmumiem visā to pastāvēšanas laikā, ir EUR 21 793 000 000;

               18.

               norāda, ka Savienības kopējā iemaksa, kas tiek uzskatīta par vajadzīgu visiem kopuzņēmumiem visā to pastāvēšanas laikā, ir EUR 11 489 000 000;

               19.

               norāda, ka 2010. finanšu gadā Savienības kopējā iemaksa kopuzņēmumu budžetā bija EUR 505 000 000;

               20.

               aicina Eiropas Komisiju budžeta izpildes apstiprinātājiestādei ik gadu sniegt konsolidētu informāciju par katra kopuzņēmuma kopējo ikgadējo finansējumu no Eiropas Savienības vispārējā budžeta, lai nodrošinātu pārredzamību un skaidrību par Savienības līdzekļu izlietojumu un atjaunotu Eiropas nodokļu maksātāju uzticību;

               21.

               atzinīgi vērtē ARTEMIS iniciatīvu savā gada darbības pārskatā iekļaut informāciju par pašlaik īstenojamo projektu uzraudzību un pārbaudi; uzskata, ka tieši tāpat būtu jārīkojas arī citiem kopuzņēmumiem;

               22.

               atgādina, ka kopuzņēmumi darbojas kā publiskā un privātā sektora partnerība un ka tāpēc tajos mijiedarbojas gan publiskās, gan privātās intereses; uzskata, ka šādos apstākļos nedrīkst aizmirst par interešu konfliktu iespējamību un šī problēma ir pienācīgi jārisina; tādēļ aicina kopuzņēmumus informēt budžeta izpildes apstiprinātājiestādi par pārbaudes mehānismiem, kas pastāv to attiecīgajās struktūrās, lai nodrošinātu pienācīgu pārvaldību un interešu konfliktu novēršanu;

               23.

               norāda, ka kopuzņēmumi ir salīdzinoši mazas un ģeogrāfiski blīvi izvietotas struktūras, izņemot vienīgi kopuzņēmumu ITER un kodolsintēzes enerģētikas attīstības vajadzībām; tādēļ uzskata, ka tiem vajadzētu izmantot ikvienu iespēju apvienot savus resursus;

               24.

               aicina Revīzijas palātu attiecīgajos ziņojumos par kopuzņēmumu 2011. finanšu gada pārskatiem sniegt budžeta izpildes apstiprinātājiestādei informāciju par to, kā ir ņemti vērā katram kopuzņēmumam sniegtie Revīzijas palātas komentāri;

               25.

               aicina Revīzijas palātu pieņemamā termiņā sniegt Eiropas Parlamentam īpašu ziņojumu par kopuzņēmumu izveides pievienoto vērtību Savienības pētniecības, tehnoloģiju attīstības un demonstrējumu programmu efektīvai īstenošanai; turklāt norāda, ka šajā pašā ziņojumā būtu jāiekļauj novērtējums par kopuzņēmumu izveides efektivitāti.

      (1)  OV C 368, 16.12.2011., 40. lpp.

      (2)  OV L 248, 16.9.2002., 1. lpp.

      (3)  OV L 153, 12.6.2008., 1. lpp.

      (4)  OV L 302, 19.11.2011., 3. lpp.

      (5)  OV L 357, 31.12.2002., 72. lpp.


title: Padomes Lēmums (1999. gada 17. maijs) par Nolīguma noslēgšanu ar Islandes Republiku un Norvēģijas Karalisti par Šengenas acquis ieviešanu, piemērošanu un pilnveidošanu Norvēģijas Karalistē

text:
Svarīgs juridisks paziņojums

|

31999D0439

Oficiālais Vēstnesis L 176 , 10/07/1999 Lpp. 0035 - 0035

		Padomes Lēmums(1999. gada 17. maijs)par Nolīguma noslēgšanu ar Islandes Republiku un Norvēģijas Karalisti par Šengenas acquis ieviešanu, piemērošanu un pilnveidošanu Norvēģijas Karalistē(1999/439/EK)EIROPAS SAVIENĪBAS PADOME,ņemot vērā 6. panta 1. punktu Protokolā, kas ar Amsterdamas līgumu pievienots Līgumam par Eiropas Savienību un Eiropas Kopienas dibināšanas līgumam un kas integrē Šengenas acquis Eiropas Savienības struktūrā,IR PIEŅĒMUSI ŠO LĒMUMU.Vienīgais pantsAr šo apstiprina Nolīgumu, kas noslēgts ar Islandes Republiku un Norvēģijas Karalisti par Šengenas acquis ieviešanu, piemērošanu un pilnveidošanu Norvēģijas Karalistē, iekļaujot pielikumus, tā Nobeiguma aktu, deklarācijas un tam pievienoto vēstuļu apmaiņu.Pirmajā daļā minētie dokumenti ir pievienoti šim lēmumam.Briselē, 1999. gada 17. maijāPadomes vārdā —priekšsēdētājsJ. Fischer--------------------------------------------------


title: Komisijas lēmums (1999. gada 23. jūlijs) par divu sadarbības nolīgumu noslēgšanu starp Eiropas Atomenerģijas kopienu un Ukrainas Ministru kabinetu kodoldrošības jomā un vadāmas kodolsintēzes jomā (izziņots ar dokumenta numuru C(1999) 2405)

text:
Svarīgs juridisks paziņojums

|

32002D0924

Oficiālais Vēstnesis L 322 , 27/11/2002 Lpp. 0032 - 0046

		Komisijas lēmums(1999. gada 23. jūlijs)par divu sadarbības nolīgumu noslēgšanu starp Eiropas Atomenerģijas kopienu un Ukrainas Ministru kabinetu kodoldrošības jomā un vadāmas kodolsintēzes jomā(izziņots ar dokumenta numuru C(1999) 2405)(2002/924/Euratom)EIROPAS KOPIENU KOMISIJA,ņemot vērā Eiropas Atomenerģijas kopienas dibināšanas līgumu un jo īpaši tā 101. panta otro daļu,ņemot vērā Padomes apstiprinājumu,tā kā jānoslēdz divi nolīgumi starp Eiropas Atomenerģijas kopienu un Ukrainas Ministru kabinetu kodoldrošības jomā un vadāmas kodolsintēzes jomā,IR PIEŅĒMUSI ŠO LĒMUMU.Vienīgais pantsAr šo Eiropas Atomenerģijas kopienas vārdā ir noslēgti divi nolīgumi starp Eiropas Atomenerģijas kopienu un Ukrainas Ministru kabinetu kodoldrošības jomā un vadāmas kodolsintēzes jomā.Abu nolīgumu teksti ir pievienoti šim lēmumam.Briselē, 1999. gada 23. jūlijāKomisijas vārdā —Komisijas loceklisHans Van Den Broek--------------------------------------------------


title: Padomes lēmums (1998. gada 14. decembris) par slēdzienu, kas Eiropas Kopienas vārdā un attiecībā uz tās kompetencē esošajiem jautājumiem izdarīts pēc Pasaules tirdzniecības organizācijas sarunām par finanšu pakalpojumiem

text:
Svarīgs juridisks paziņojums

|

31999D0061

Oficiālais Vēstnesis L 020 , 27/01/1999 Lpp. 0038 - 0039

		Padomes lēmums(1998. gada 14. decembris)par slēdzienu, kas Eiropas Kopienas vārdā un attiecībā uz tās kompetencē esošajiem jautājumiem izdarīts pēc Pasaules tirdzniecības organizācijas sarunām par finanšu pakalpojumiem(1999/61/EK)EIROPAS SAVIENĪBAS PADOME,ņemot vērā Eiropas Kopienas dibināšanas līgumu, jo īpaši tā 54., 57., 63., 66., 73.b līdz 73.f pantu, 99., 100., 100.a un 113. pantu, saistībā ar 228. panta 2. punkta otro teikumu un 228. panta 3. punkta pirmo daļu,ņemot vērā Komisijas priekšlikumu [1],ņemot vērā Eiropas Parlamenta atzinumu [2],ņemot vērā Ekonomikas un sociālo lietu komitejas atzinumu [3],tā kā Marakešas līgumu par Pasaules tirdzniecības organizācijas (PTO) izveidošanu un ar to saistītos līgumus, kā arī ministru lēmumus un deklarācijas un vienošanās par finanšu pakalpojumu saistībām apstiprināja Padomes 1994. gada 22. decembra Lēmumā 94/800/EK par Urugvajas raunda daudzpusējās sarunās (no 1986. gada līdz 1994. gadam) panākto nolīgumu slēgšanu Eiropas Kopienas vārdā jautājumos, kas ir tās kompetencē [4];tā kā tās vispārīgās saistības finanšu pakalpojumu jomā, kuras Komisija apspriedusi Eiropas Kopienas un tās dalībvalstu vārdā, ir apmierinošs un līdzsvarots sarunu iznākums;tā kā pēc iekšējās kārtības izpildīšanas, saņemot galīgo apstiprinājumu, Padome 1997. gada 12. decembrī apstiprināja Eiropas Kopienu un tās dalībvalstu (GATS/SC/31/Suppl. 4) saistību galīgo sarakstu un pilnvaroja Komisiju Eiropas Kopienas un tās dalībvalstu vārdā šo sarakstu iesniegt PTO;tā kā Padome tajā pašā dienā pilnvaroja Komisiju Eiropas Kopienas un tās dalībvalstu vārdā apstiprināt sarunu galīgo iznākumu, kas noteikts GATS piektajā protokolā (S/L/45), lēmumā, ar ko pieņem minēto protokolu (S/L/44) un lēmumā par finanšu pakalpojumu saistībām (S/L/50);tā kā Kopienas kompetence starptautisku nolīgumu slēgšanā ir ne tikai tieši noteikta ar Līgumu, bet var izrietēt arī no citiem Līguma noteikumiem un no tiesību aktiem, kurus Kopienas iestādes pieņēmušas, ievērojot minētos noteikumus;tā kā ir pieņemti Kopienas noteikumi Līguma mērķu sasniegšanai, ka ārpus kopējām institūcijām dalībvalstis nedrīkst uzņemties saistības, kas var ietekmēt minētos noteikumus vai mainīt to darbības jomu;tā kā dažas saistības attiecībā uz finanšu pakalpojumiem ietilpst Kopienas kompetencē saskaņā ar Līguma 113. pantu; tā kā bez tam citas saistības attiecībā uz finanšu pakalpojumiem ietekmē Kopienas noteikumus, kas pieņemti, pamatojoties uz 54., 57., 63., 66., 99., 100. un 100.a pantu, un tādēļ tās var uzņemties vienīgi Kopiena;tā kā jo īpaši Līguma 100. panta izmantošana par šā lēmuma juridisko pamatu ir pamatota, ciktāl iepriekš minētās saistības finanšu pakalpojumu jomā ietekmē ar Līguma 100. pantu pamatoto Padomes 1990. gada 23. jūlija Direktīvu 90/434/EEK par kopēju nodokļu sistēmu, ko piemēro dažādu dalībvalstu uzņēmējsabiedrību apvienošanai, sadalīšanai, to aktīvu pārvešanai un akciju maiņai [5], un Padomes 1990. gada 23. jūlija Direktīvu 90/435/EEK par kopēju nodokļu sistēmu, ko piemēro dažādu dalībvalstu mātessabiedrībām un meitasuzņēmumiem [6];tā kā Kopienas un tās dalībvalstu īpašo saistību sarakstā iekļautās kapitāla plūsmas saistības un Kopienu tiesību esošais stāvoklis liecina, ka tās ir Kopienas vispārējā kompetencē; tā kā dalībvalstis tomēr ir tiesīgas rīkoties Līguma 73.c panta noteikumu paredzētajās robežās;tā kā saskaņā ar to būtību ir maz ticams, ka par Pasaules tirdzniecības organizācijas izveidošanas līgumu un Vispārējā nolīguma par pakalpojumu tirdzniecību protokoliem varētu tikt celtas tiešas prasības Kopienas vai dalībvalstu tiesās,IR PIEŅĒMUSI ŠO LĒMUMU.1. pants1. Ar šo Eiropas Kopienas vārdā apstiprina to daļu Vispārējā nolīguma par pakalpojumu tirdzniecību piektajā protokolā par finanšu pakalpojumiem (S/L/45), kas ir Eiropas Kopienas kompetencē.2. Šim lēmumam pievienots piektā protokola teksts ar īpašo saistību sarakstu (GATS/SC/31/Suppl. 4) un uzskaitītie atbrīvojumi no Kopienas un dalībvalstu Vispārējā nolīguma par pakalpojumu tirdzniecību (GATS/EL/31) attiecībā uz finanšu pakalpojumiem, kā arī šādi lēmumi:- Finanšu pakalpojumu tirdzniecības komitejas lēmums, ar ko pieņem Vispārējā nolīguma par pakalpojumu tirdzniecību piekto protokolu (S/L/44),- Pakalpojumu tirdzniecības padomes 1997. gada lēmums par finanšu pakalpojumu saistībām (S/L/50).3. Ar šo Padomes priekšsēdētāju pilnvaro iecelt personu, kas ir pilnvarota parakstīt Vispārējā nolīguma par pakalpojumu tirdzniecību piekto protokolu, lai Eiropas Kopienai uzliktu saistības attiecībā uz protokola daļu, kas ir tās kompetencē.Briselē, 1998. gada 14. decembrīPadomes vārdā —priekšsēdētājsW. Molterer[1] OV C 400, 22.12.1998., 26. lpp.[2] OV C 379, 7.12.1998.[3] OV C 407, 28.12.1998., 279. lpp.[4] OV L 336, 23.12.1994., 1. lpp.[5] OV L 225, 20.8.1990., 1. lpp.[6] OV L 225, 20.8.1990., 6. lpp.--------------------------------------------------


title: 2005/84/Euratom:Padomes Lēmums (2005. gada 24. janvāris), ar ko apstiprina Eiropas Atomenerģijas kopienas pievienošanos “Kopējai lietotās kodoldegvielas un radioaktīvo atkritumu drošas pārvaldības konvencijai”

text:
               3.2.2005

               LV

               Eiropas Savienības Oficiālais Vēstnesis

               L 30/10

      PADOMES LĒMUMS

   (2005. gada 24. janvāris),
   ar ko apstiprina Eiropas Atomenerģijas kopienas pievienošanos “Kopējai lietotās kodoldegvielas un radioaktīvo atkritumu drošas pārvaldības konvencijai”
   (2005/84/Euratom)
   EIROPAS SAVIENĪBAS PADOME,
   ņemot vērā Eiropas Atomenerģijas kopienas dibināšanas līgumu, un jo īpaši tā 101. panta otro daļu,
   ņemot vērā Komisijas priekšlikumu,
   tā kā:

               (1)

               Kopējā lietotās kodoldegvielas un radioaktīvo atkritumu drošas pārvaldības konvencija bija atvērta parakstīšanai no 1997. gada 29. septembra līdz 2001. gada 18. jūnijam, kad tā stājās spēkā.

               (2)

               Šī konvencija tagad ir atvērta, lai tai pievienotos integrējoša vai cita veida reģionālas organizācijas, ja jebkuru šādu organizāciju ir izveidojušas suverēnas valstis un tā ir pilnvarota risināt sarunas, noslēgt un piemērot starpvalstu nolīgumus tajos jautājumos, uz kuriem attiecas šī Konvencija, un ja Kopiena ir nolēmusi Konvencijai pievienoties.

               (3)

               Ņemot vērā pienākumus, ko Kopienai uzliek Eiropas Atomenerģijas kopienas dibināšanas līguma 3. nodaļa “Veselība un drošība”, būtu jāapstiprina Eiropas Atomenerģijas kopienas pievienošanās Kopējai konvencijai.

               (4)

               Pievienojoties šai Konvencijai, Eiropas Atomenerģijas kopienai būs jāizdara atruna par neatbilstību starp 12. panta 1. punktu Direktīvā 92/3/Euratom par kontroli un uzraudzību attiecībā uz radioaktīvo atkritumu pārvadājumiem starp dalībvalstīm, to ievešanu Kopienā un izvešanu no Kopienas (1) un īpašo nosacījumu Kopējās konvencijas 27. panta 1. punkta i) daļā par to, ka, veicot pārrobežu pārvietojumus, ir vajadzīga galamērķa valsts piekrišana.

               (5)

               Konvencijas 39. panta 4. punkta iii) daļā noteikts, ka organizācija, kas kļūst par šīs Konvencijas pusi, Depozitārijam iesniedz deklarāciju, kurā norādītas šīs organizācijas dalībvalstis, Konvencijas panti, kuri uz šo organizāciju attiecas, un šajos pantos minētais organizācijas kompetences apjoms.

               (6)

               Kopienas pievienošanās šai Konvencijai neietekmē Konvencijā noteiktās kompetences dalībvalstīm, kas ir šīs Konvencijas līgumslēdzējas puses,

         IR PIEŅĒMUSI ŠO LĒMUMU.
   Vienīgais pants
   1.   Ar šo ir apstiprināta Eiropas Atomenerģijas kopienas pievienošanās Kopējai lietotās kodoldegvielas un radioaktīvo atkritumu drošas pārvaldības konvencijai.
   2.   Deklarācijas teksts, ko Eiropas Atomenerģijas kopiena izstrādājusi saskaņā ar 39. panta 4. punkta iii) daļā minētajiem noteikumiem Kopējā lietotās kodoldegvielas un radioaktīvo atkritumu drošas pārvaldības konvencijā, ir pievienots šim lēmumam.

      Briselē, 2005. gada 24. janvārī

            Padomes vārdā —

            priekšsēdētājs

         F. BODEN

      (1)  OV L 35, 12.2.1992., 24. lpp.

      PIELIKUMS
      Eiropas Atomenerģijas kopienas deklarācija saskaņā ar 39. panta 4. punkta iii) daļā minētajiem noteikumiem Kopējā lietotās kodoldegvielas un radioaktīvo atkritumu drošas pārvaldības konvencijā
      Eiropas Atomenerģijas kopienas dalībnieces pašlaik ir šādas valstis: Beļģijas Karaliste, Čehijas Republika, Dānijas Karaliste, Vācijas Federatīvā Republika, Igaunijas Republika, Grieķijas Republika, Spānijas Karaliste, Francijas Republika, Īrija, Itālijas Republika, Kipras Republika, Latvijas Republika, Lietuvas Republika, Luksemburgas Lielhercogiste, Ungārijas Republika, Maltas Republika, Nīderlandes Karaliste, Austrijas Republika, Polijas Republika, Portugāles Republika, Slovēnijas Republika, Slovākijas Republika, Somijas Republika, Zviedrijas Karaliste un Lielbritānijas un Ziemeļīrijas Apvienotā Karaliste.
      Kopiena paziņo, ka tai piemērojams Kopējās konvencijas 1. līdz 16., 18., 19., 21. un 24. līdz 44. pants.
      Kā paredzēts Eiropas Atomenerģijas kopienas dibināšanas līguma 2. panta b) punktā un II sadaļas 3. nodaļas “Veselība un drošība” attiecīgajos pantos, Kopienai ir kopīga kompetence ar iepriekš minētajām valstīm tajās jomās, uz kurām attiecas 4. pants, 6. līdz 11., 13. līdz 16., 19. un 24. līdz 28. pants.